Gabenor BNM dilantik sebagai Canselor INCEIF

KUALA LUMPUR, 22 Oktober - Gabenor Bank Negara Malaysia (BNM), Tan Sri Nor Shamsiah Mohd Yunus dilantik sebagai Canselor Universiti Kewangan Islam Antarabangsa (INCEIF) menggantikan Tan Sri Dr Zeti Akhtar Aziz yang menyandang jawatan tersebut sejak tahun 2009.Presiden dan Ketua Pegawai Eksekutif INCEIF, Profesor Datuk Dr Azmi Omar berkata Pengerusi Majlis Penasihat Shariah B-N-M dan Suruhanjaya Sekuriti Malaysia, Tan Sri Dr Mohd Daud Bakar pula dilantik sebagai Pro-Canselor.

"Pelantikan kedua-dua tokoh tersebut akan terus mengukuhkan kedudukan INCEIF dalam membangunkan bakat baharu dalam industri kewangan Islam dan pelopor kepada pelbagai cabang berkaitan," katanya menerusi kenyataan.Tambahnya, dalam tempoh perubahan yang pesat dan cabaran dalam pendidikan tinggi juga persekitaran dunia yang mahu menjadi lebih inklusif, berdaya tahan dan mampan, INCEIF bersedia untuk meraih manfaat daripada gabungan pengalaman mereka dalam penggubalan dasar, kewangan dan pandangan Syariah, INCEIF turut menzahirkan penghargaan kepada Tan Sri Dr Zeti atas sumbangan dan jasa beliau sejak penubuhan universiti tersebut."Sebagai universiti tunggal dunia yang memberi keutamaan kepada bidang kewangan Islam dengan akreditasi penuh dari AACSB International, INCEIF berada di landasan baik untuk mencapai objektif penubuhannya dan dikenali di seluruh dunia sebagai universiti kewangan Islam yang berprestij," katanya.


Ringgit dijangka diuji pada paras 4.75 berbanding dolar AS minggu depan

KUALA LUMPUR, 22 Oktober- Ringgit dijangka terus merosot berbanding dolar Amerika Syarikat (AS) pada minggu depan, berkemungkinan dalam jajaran 4.75, kata penganalisis.Rakan Pengurusan SPI Asset Management Stephen Innes berpendapat Jawatankuasa Pasaran Terbuka Persekutuan (FOMC) AS dijangka tidak menarik nafas lega berikutan inflasi tidak menyusut dengan pantas di negara itu, sekali gus bererti kenaikan adalah lebih agresif, manakala dolar AS kukuh.“Nampaknya terdapat kesepakatan bahawa inflasi tetap tinggi, sehubungan itu, pasaran turut mempertimbangkan kenaikan kadar yang selanjutnya adalah diperlukan.‘Mudah tunai merosot dengan pantas, dan ini boleh menjejaskan mata wang berisiko seperti ringgit, dan saya tidak akan terkejut sekiranya ringgit diuji pada paras 4.75, terutamanya jika terdapat kelewatan Keluaran Dalam Negara Kasar (KDNK) dan data perdagangan China yang lebih buruk daripada dijangkakan,” kata Innes.Ketua Pegawai Pelaburan Principal Asset Management Bhd Asia Tenggara bagi Malaysia, Patrick Chang berkata unjuran ekonomi Malaysia terus mencabar berikutan pelabur telah mempertimbangkan potensi kepada kemelesetan ekonomi.“Keadaan ini, dan kegelisahan mengenai kenaikan kadar faedah di AS, ditambah pula dengan pertumbuhan yang lebih perlahan di China telah menambahkan lagi kebimbangan terhadap unjuran ekonomi.“Situasi yang tidak menentu ini akan kekal buat masa ini,” katanya kepada Bernama.Seorang lagi penganalisis pasaran berkata, berikutan Rizab Persekutuan AS (Fed) dijangka kekal dengan pendirian untuk meningkatkan kadar faedah bagi mengawal inflasi yang tinggi di AS, Bank Negara Malaysia (BNM) diramal akan melaksanakan tindakan yang sama untuk menyokong ringgit.“Tanpa kenaikan Kadar Dasar Semalaman (OPR), ringgit akan terus merosot sekiranya tiada pengukuh yang menyokong mata wang tempatan berbanding unit negara maju.“Pelabur akan terus mengelak daripada kadar yang lebih pantas memandangkan pulangan pelaburan yang lebih baik terhadap dolar AS berbanding ringgit,” katanya sambil memaklumkan ketidaktentuan politik di Malaysia turut mempengaruhi mata wang tempatan.“Kami menjangkakan ringgit akan meraih semula kedudukannya selepas pilihan raya apabila dasar baharu diumumkan. Ini akan meletakkan semula Malaysia sebagai negara yang stabil dari segi politik dan dasar,” katanya.

Pada Jumaat, ringgit merosot berbanding dolar AS kepada 4.7380/7395 daripada 4.7025/7065 pada minggu sebelumnya.Pasa asas Jumaat kepada Jumaat, mata wang tempatan diniagakan bercampur-campur berbanding kumpulan mata wang utama.Ia merosot berbanding dolar Singapura kepada 3.3144/3157 daripada 3.3009/3042 pada akhir minggu lepas dan susut berbanding euro kepada 4.6139/6153 daripada 4.5741/5780.Ringgit meningkat berbanding pound Britain kepada 5.2677/2694 daripada 5.2870/2915 dan naik berbanding yen Jepun kepada 3.1384/1396 daripada 1836/1867 pada minggu sebelumnya. -BERNAMA


Pasaran getah dijangka diniagakan dalam jajaran kecil minggu depan

KUALA LUMPUR, 22 Oktober- Pasaran getah Malaysia dijangka diniagakan dalam jajaran kecil minggu depan berikutan kekurangan pemangkin.Bekas Presiden Persatuan Pengeluar Sarung Tangan Getah Malaysia Denis Low berkata, pasaran getah telah memperlihatkan situasi “tidak seperti biasa” berikutan semua isyarat yang tertumpu kepada produktiviti lebih rendah akibat hujan berterusan meskipun adanya sedikit keinginan untuk menambahkan stok komoditi itu.“Laporan di lapangan menunjukkan penorehan getah berkurangan dan pengeluaran telah merosot sekitar 50 hingga 60 peratus di beberapa kawasan terutamanya disebabkan hujan lebat.“Memandangkan ini hanya Oktober, dan dengan produktiviti singkat sedemikian, peniaga pastinya akan menambah stok menjelang musim monsun yang lebih buruk apabila produktiviti boleh terhenti sepenuhnya akibat hujan lebat dan banjir,” katanya kepada Bernama.Beliau berkata permintaan dan harga getah sewajarnya meningkat menjelang monsun sekiranya terdapat simpanan stok yang belum diambil kira oleh peniaga dan pengeluar.Dalam pada itu, seorang lagi peniaga berkata pasaran getah akan terus menjejaki prestasi pasaran niaga hadapan getah serantau, ringgit berbanding dolar Amerika Syarikat (AS), dan harga minyak mentah global yang menjadi penanda aras di tengah-tengah kebimbangan yang meningkat terhadap kelembapan ekonomi global.“Penggiat pasaran dijangka memantau kenaikan kadar faedah selanjutnya oleh Rizab Persekutuan AS dan penerbitan data prestasi ekonomi China bagi suku ketiga untuk petunjuk pasaran berikutnya,”katanya.

Pada asas Jumaat kepada Jumaat, Getah Mutu Malaysia 20 atau SMR 20 susut 25 sen kepada 589.5 sen sekilogram daripada 614.5 sen sekilogram, manakala susu getah pukal berkurangan satu sen kepada 462 sen sekilogram daripada 463 sen sekilogram pada minggu lepas.Pada pukul 5.00 petang, harga penutup Lembaga Getah Malaysia bagi SMR 20 berada pada 588.5 sen sekilogram manakala susu getah pukal pada 460.5 sen sekilogram. -BERNAMA


FBM KLCI diniagakan antara 1,430 dan 1,460 dalam persekitaran sentimen berhati-hati

KUALA LUMPUR, 22 Oktober- Momentum belian daripada pelabur institusi dijangka memberi sokongan kepada Bursa Malaysia pada minggu depan dalam persekitaran sentimen pasaran berhati-hati di rantau ini, kata penganalisis.Naib Presiden Penyelidikan Ekuiti Rakuten Trade Sdn Bhd Thong Pak Leng menjangka FBM KLCI akan meneruskan aliran meningkatnya dalam julat 1,430-1,460 minggu depan dengan paras halangan segera pada 1,470 dan paras sokongan pada 1,400.Katanya pasaran ekuiti global amat tidak menentu baru-baru ini berikutan pelabur bimbang ekonomi utama akan mengalami kemelesetan sebelum inflasi terkawal.Seorang lagi peniaga berkata pengumuman tarikh pengundian Pilihan Raya Umum Ke-15 (PRU15) telah memberi sokongan kepada pasaran.FBM KLCI ditutup pada paras tertinggi harian pada 1,446.42 pada Jumaat, didorong oleh momentum belian yang berterusan dalam saham wajaran tinggi perbankan terpilih selepas pengumuman tarikh pengundian PRU15 pada 19 November.Pada asas Jumaat kepada Jumaat, FBM KLCI naik 63.95 mata kepada 1,446.42 daripada 1,382.47 pada minggu sebelumnya. Di papan indeks, Indeks FBM Emas melonjak 362.58 mata kepada 10,220.90, FBM 70 naik 123.93 mata kepada 12,028.63 dan Indeks FBMT 100 meningkat 363.0 mata kepada 9,970.46. Indeks FBM Emas Shariah menambah 342.61 mata kepada 10,197.40 dan FBM ACE naik 149.17 mata kepada 4,801.27. Mengikut sektor, Indeks Perkhidmatan Kewangan naik 637.60 mata kepada 16,511.08, Indeks Produk Perindustrian dan Perkhidmatan meningkat 5.88 mata kepada 172.76, Indeks Perladangan menambah 385.40 mata kepada 6,807.27 dan Indeks Tenaga menokok 10.86 mata kepada 679.55.

Pada minggu dagangan tersebut, jumlah dagangan mingguan naik kepada 11.36 bilion unit bernilai RM9.03 bilion daripada 8.48 bilion unit bernilai RM6.87 bilion pada minggu sebelumnya.Jumlah dagangan Pasaran Utama meningkat kepada 7.24 bilion saham bernilai RM7.85 bilion daripada 5.38 bilion saham bernilai RM6.03 bilion minggu lepas. Jumlah dagangan waran naik kepada 1.41 bilion unit bernilai RM232.65 juta daripada 1.33 bilion unit bernilai RM195.11 juta sebelum ini.Jumlah dagangan Pasaran ACE meningkat kepada 2.71 bilion saham bernilai RM287.66 juta daripada 1.77 bilion saham bernilai RM639.07 juta. -BERNAMA


RHB Bank: Perbelanjaan pengguna pulih pada separuh kedua tahun hadapan

KUALA LUMPUR, 21 Oktober- RHB Bank Bhd menjangkakan kadar perbelanjaan pengguna yang perlahan akan berterusan sehingga separuh pertama tahun hadapan diikuti pemulihan menjelang separuh kedua 2023 selepas mencatatkan kelembapan perbelanjaan pengguna pada suku keempat 2022.Ketua Ahli Ekonomi Kumpulan dan Ketua Penyelidikan Pasaran Dr Sailesh K Jha dalam satu nota penyelidikan berkata kelembapan pendapatan isi rumah daripada sektor perkhidmatan akan berterusan sehingga suku pertama 2023 dan kelemahan kitaran perbelanjaan pengguna mungkin berterusan pada suku kedua 2023."Kami menjangkakan pemulihan dalam perbelanjaan pengguna pada separuh kedua selepas didorong oleh penstabilan pendapatan isi rumah daripada sektor perkhidmatan dan kadar pengangguran. "Separuh pertama 2023 juga mencerminkan kadar pengangguran memuncak sekitar 4.1 peratus pada suku kedua 2023 diikuti empat peratus pada suku keempat 2022 dan 3.8 peratus pada suku keempat 2022," katanya.

(RHB Bank Bhd menjangkakan kadar perbelanjaan pengguna yang perlahan akan berterusan sehingga separuh pertama tahun hadapan diikuti pemulihan menjelang separuh kedua 2023 selepas mencatatkan kelembapan perbelanjaan pengguna pada suku keempat 2022/BERNAMA)

Beliau berkata memandangkan peningkatan kadar pengangguran memberi kesan kepada perbelanjaan pengguna secara serentak dan kesannya dirasai dalam tempoh dua suku, kesan penuh perbelanjaan pengguna daripada kenaikan kadar pengangguran akan dirasai pada separuh pertama 2023 dan boleh diabaikan menjelang separuh pertama 2023.-BERNAMA


MAHB catat pergerakan penumpang 8.2 juta pada September 2022

(Pergerakan penumpang terus menunjukkan tanda-tanda pemulihan selepas melepasi lapan juta penumpang buat kali pertama sejak Mac 2020/BERNAMA)

KUALA LUMPUR, 21 Oktober- Malaysia Airports Holdings Bhd (MAHB) mencatatkan pergerakan penumpang sebanyak 8.2 juta pada September 2022 untuk kesemua rangkaian lapangan terbangnya.Dalam satu makluman kepada Bursa Malaysia hari ini, MAHB berkata, pergerakan penumpang terus menunjukkan tanda-tanda pemulihan selepas melepasi lapan juta penumpang buat kali pertama sejak Mac 2020.MAHB berkata, Malaysia merekodkan 5.3 juta penumpang pada September 2022 dengan sektor domestik terus menerajui pemulihan trafik apabila merekodkan 3.4 juta penumpang manakala sektor antarabangsa mencatat paras tertinggi baharu sebanyak 1.9 juta penumpang.Ia berkata pergerakan pesawat pula menunjukkan peningkatan untuk penerbangan jarak sederhana dan jauh ke destinasi seperti Perth, Sydney dan Auckland, Asia Tenggara dan Asia Selatan memandangkan  sekatan perjalanan semakin berkurangan manakala penerbangan tambahan semakin banyak dibenarkan.Selain itu, pelbagai laluan yang diperkenalkan oleh Batik Air Malaysia turut menyumbang kepada pemulihan antarabangsa.

(Suku ketiga 2022 mencatatkan jumlah penumpang suku tahunan tertinggi sejak suku kedua 2020/BERNAMA)

“Pada September, syarikat penerbangan itu memulakan penerbangan harian Melaka-Pekanbaru dan penerbangan dua kali seminggu ke Amritsar dari Lapangan Terbang Antarabangsa Kuala Lumpur (KLIA),” tambahnya.Sementara itu, ia berkata Lapangan Terbang Antarabangsa Sabiha Gokcen di Istanbul masing-masing merekodkan 1.5 juta dan 1.4 juta penumpang antarabangsa dan domestik.MAHB berkata, pada asas suku tahunan, suku ketiga 2022 (S3 2022) mencatatkan jumlah penumpang suku tahunan tertinggi sejak S2 2020 iaitu 24 juta penumpang atau 71 peratus pada paras prapandemik.“Peningkatan ketara dalam pergerakan penumpang adalah disebabkan oleh kelonggaran bagi protokol perjalanan serantau, kekerapan penerbangan tambahan yang diberikan di lapangan terbang utama kepada syarikat penerbangan serta pembukaan semula lebih banyak sempadan negara."Dari segi penawaran pula, syarikat penerbangan terus mengaktifkan semula lebih banyak pesawat dan mengatasi kekurangan tenaga kerja untuk menampung peningkatan dalam permintaan pada S3 2022," katanya.- BERNAMA


Kadar inflasi September 2022 catat 4.5%, lebih rendah berbanding Ogos

KUALA LUMPUR, 21 Oktober- Kadar inflasi Malaysia pada September 2022 catat 4.5%, iaitu lebih rendah berbanding 4.7% pada Ogos 2022. Menerusi kenyataan, Menteri di Jabatan Perdana Menteri (Ekonomi), Datuk Seri Mustapa Mohamed berkata, begitu juga dengan perbandingan bulan ke bulan yang menunjukkan inflasi September 2022 terus menyederhana kepada 0.1% berbanding 0.2% pada Ogos 2022. Menurut Datuk Seri Mustapa, bagi tempoh Januari hingga September 2022, kadar inflasi adalah 3.3%.Bagi September 2022, Malaysia mencatatkan kadar inflasi yang lebih rendah berbanding dengan beberapa negara terpilih seperti Zon Euro, Amerika Syarikat, Filipina, Thailand, Indonesia dan Republik Korea. Kenaikan pada bulan September 2022 disumbangkan terutamanya oleh peningkatan inflasi kumpulan Makanan yang menyederhana kepada 6.8% berbanding 7.2% pada Ogos 2022.Kenaikan perlahan bagi kumpulan makanan ini didorong oleh komponen makanan di rumah yang meningkat dengan sederhana, iaitu 5.7% berbanding 6.4% pada Ogos 2022. Langkah-langkah untuk mengekang kenaikan harga terus dilaksanakan dalam memastikan Keluarga Malaysia tidak terus terbeban dengan kenaikan harga barangan. Pelaksanaan harga maksimum minyak sawit botol dan penetapan paras harga siling ayam oleh kerajaan terbukti memberi impak positif dan melegakan pengguna terutama golongan peniaga daripada menampung kos bahan mentah tinggi, sekali gus dapat mengurangkan bebanan mereka.


Bursa Malaysia dibuka rendah seiring prestasi Wall Street

KUALA LUMPUR, 21 Oktober- Bursa Malaysia dibuka lebih rendah pada Jumaat, menjejaki prestasi semalaman Wall Street yang lemah.Pada pukul 9.18 pagi, indeks petunjuk utama FTSE Bursa Malaysia KLCI (FBM KLCI) susut 2.57 mata kepada 1,435.15 daripada 1,437.72 pada akhir sesi semalam.Indeks petunjuk utama itu dibuka 2.33 mata lebih rendah kepada 1,435.39. Di pasaran meluas, kaunter rugi mengatasi untung iaitu 164 berbanding 156 manakala 926 kaunter lain tidak berubah, 1,116 tidak diniagakan dan 19 lain digantung dagangannya.Jumlah dagangan sebanyak 2.92 bilion unit bernilai RM2.68 bilion.Sementara itu, Malacca Securities Sdn Bhd berpendapat bursa tempatan berkemungkinan besar menyaksikan dagangan yang mendatar berikutan tekanan global dan tempatan, termasuk kemelut politik di United Kingdom berikutan peletakan jawatan Perdana Menteri Liz Truss.Malah, ini dijejaskan lagi dengan pendirian Rizab Persekutuan Amerika Syarikat (AS) yang masih berpegang kepada kenaikan kadar faedah dalam usaha membendung inflasi di negara itu.“Di peringkat tempatan, pelabur juga menunggu keputusan Pilihan Raya Umum ke-15 (PRU15) dan mungkin menyaksikan mereka memilih kaunter-kaunter berkaitan politik.“Pada masa sama, kemungkinan China mengurangkan kuarantin dalam negara pula dilihat memberi manfaat kepada industri penerbangan,” katanya dalam nota tinjauan hari ini.Selain itu, firma pembrokeran itu juga menjangkakan sektor teknologi akan berdepan aktiviti pengambilan untung susulan penyusutan di pasaran Nasdaq AS.Saham wajaran tinggi seperti CIMB menokok satu sen kepada RM5.51, MISC meningkat tujuh sen kepada RM7.13, Maybank dan TNB masing-masing tidak berubah pada RM8.60 dan RM8.23 manakala Public Bank dan Petronas Chemicals susut lima sen kepada RM4.39 dan RM8.85. Bagi saham aktif, Careplus dan Eduspec masing-masing naik setengah sen kepada 44.5 sen dan 2.0 sen, Top Glove tidak berubah pada 73.5 sen manakala Serba Dinamik dan Borneo Oil susut setengah sen kepada 2.5 sen dan 2.0 sen.

Di papan indeks, Indeks FBM Emas meraih 7.28 mata kepada 10,162.52, FBM 70 meningkat 35.06 mata kepada 12,028.09, Indeks FBMT 100 susut 6.95 mata kepada 9,910.52, Indeks FBM Emas Shariah menokok 0.38 mata kepada 10,164.09 dan FBM ACE turun 5.82 mata kepada 4,777.30. Bagi sektor pula, Indeks Perkhidmatan Kewangan berkurangan 36.91 mata kepada 16,349.96, Indeks Produk dan Perkhidmatan Perindustrian menambah 0.10 mata kepada 174.49, Indeks Perladangan merosot 44.0 mata kepada 6,795.65 manakala Indeks Tenaga susut 3.87 mata kepada 679.41. -BERNAMA


Ringgit dibuka rendah berbanding dolar AS

KUALA LUMPUR, 21 Oktober- Ringgit meneruskan penurunannya berbanding dolar Amerika Syarikat (AS) sewaktu urus niaga dibuka pada Jumaat, mencecah paras terendah 4.73 berikutan kekurangan pemangkin serta ketidaktentuan pasaran di peringkat global, kata peniaga.Pada pukul 9.00 pagi, unit tempatan itu susut 75 mata asas kepada 4.7345/7360 berbanding 4.7270/7290 pada akhir sesi semalam.Peniaga ActivTrades Dyogenes Rodrigues Diniz berkata pengukuhan dolar AS itu didorong oleh data tuntutan pengangguran awal yang mencatatkan bacaan lebih rendah berbanding jangkaan (214,000 berbanding unjuran 230,000 ).“Oleh kerana pihak Rizab Persekutuan AS (Fed) menyasarkan untuk terus mengawal inflasi dan mengekalkan kadar pengangguran rendah, petunjuk daripada tuntutan itu memberi isyarat bahawa pasaran pekerjaan adalah terkawal di AS.“Ini berkemungkinan menyebabkan Fed akan terus menaikkan kadar faedah dalam jangka pendek hingga pertengahan," katanya kepada Bernama.Menurutnya, ini disokong pula dengan data jualan rumah sedia ada AS yang lebih tinggi daripada jangkaan, juga menunjukkan bahawa pasaran kediamannya juga kukuh.“Kedua-dua data menunjukkan senario ekonomi AS yang berpotensi positif dan hanya membuka ruang kepada lebih banyak campur tangan oleh Fed untuk membendung inflasi yang mencecah kadar terpantas dalam tempoh 40 tahun," katanya.Sementara itu, Pengarah Urusan SPI Asset Management Stephen Innes berkata ringgit bukanlah satu-satunya mata wang yang terus menyusut, sebaliknya yen Jepun juga di paras terendah sejak 1990 pada Khamis manakala pound Britain juga jatuh selepas Perdana Menteri Lizz Truss mengumumkan peletakan jawatannya, semalam.Dalam pada itu, ringgit juga susut berbanding mata wang lain.

Ringgit rendah berbanding euro kepada 4.6261/6275 daripada 4.6244/6264 dan susut berbanding pound Britain kepada 5.3055/3072 daripada 5.2971/29935 dan rendah berbanding dolar Singapura kepada 3.3215/3230 daripada 3.3172/3188 sebelum ini.Ia bagaimanapun meningkat berbanding yen Jepun kepada 3.1530/1542 daripada 3.1547/1565. -BERNAMA


MTA perkasa industri takaful menerusi FSB 2022-2026

(Sesi taklimat bersama pemain industri dan pelancaran program FSB di Kuala Lumpur)

KUALA LUMPUR, 20 Oktober- Persatuan Takaful Malaysia (MTA) memulakan program Pelan Tindakan Sektor Kewangan 2022-2026; FSB bagi memperkasa industri takaful pada masa hadapan.Ketua Pegawai Eksekutif MTA, Mohd Radzuan Mohamed berkata pelan tersebut akan turut menyokong aspirasi Bank Negara Malaysia dalam menyediakan akses kewangan untuk semua, menerusi kepelbagaian pilihan buat pelanggan. Ini termasuk mengutamakan penyelesaian digital, menggalakkan pertumbuhan kewangan alternatif serta mewujudkan kewangan untuk kelestarian menerusi pengantaraan berasaskan nilai buat industri perbankan."Pelan tindakan itu turut menetapkan aspirasi atau sasaran untuk memulihkan negara daripada impak ekonomi akibat COVID-19 terutamanya. "Pada masa sama, rangka FSB juga akan turut memajukan agenda kewangan di Malaysia pada masa hadapan, terutamanya kewangan Islam," katanya.

Beliau menyatakan demikian selepas sesi taklimat bersama pemain industri dan pelancaran program FSB, di sini hari ini.Jelas Mohd Radzuan, FSB akan turut diperkukuh lima teras strategik.Antaranya membiayai transformasi ekonomi Malaysia, meningkatkan kesejahteraan kewangan isi rumah dan perniagaan selain memajukan pendigitalan sektor kewangan.


Indeks penanda aras Bursa Malaysia meningkat 1.01%, sesi dagangan tengah hari

KUALA LUMPUR, 20 Oktober - Indeks penanda aras Bursa Malaysia meningkat 1.01 peratus pada sesi dagangan tengah hari, dipacu oleh saham perbankan.Pada 12.30 tengah hari, penanda aras FTSE Bursa Malaysia KLCI (FBM KLCI) mengukuh 14.26 mata kepada 1,429.36 daripada penutupan Rabu pada 1,415.10.Indeks utama itu memulakan urus niaga pagi ini 0.38 mata lebih rendah pada 1,414.72.Hong Leong Bank melonjak 56 sen kepada RM21.42, Public Bank meningkat enam sen kepada RM4.40 dan CIMB menokok 10 sen kepada RM5.49.Ketiga-tiga kaunter ini menyumbang 5.77 mata kepada indeks utama.Di pasaran yang lebih luas pula menyaksikan kaunter untung mengatasi rugi sebanyak 368 berbalas 348, manakala 341 kaunter tidak berubah, 1,305 tidak diniagakan dan 18 yang lain digantung.Jumlah dagangan adalah sebanyak 1.14 bilion unit bernilai RM805.04 juta.

Malacca Securities Sdn Bhd berkata peningkatan yang dipamerkan oleh kaunter perbankan mengekalkan FBM KLCI melebihi paras 1,400 selepas Affin Bank Bhd mengumumkan dividen khas yang lebih baik daripada jangkaan."Bagaimanapun, lantunan ini mungkin (bersifat) tidak lama berikutan kebimbangan kemelesetan global manakala lonjakan inflasi UK telah '’menakutkan'’ pasaran."Namun begitu, peniaga mungkin menyaksikan syarikat yang mempunyai lembaran kira-kira yang kukuh untuk melabur dalam jangka panjang," kata firma itu.Dalam kalangan saham wajaran tinggi, Maybank menambah satu sen kepada RM8.56, Petronas Chemicals meningkat dua sen menjadi RM8.65 manakala IHH Healthcare tidak berubah pada RM6.10. Press Metal pula susut dua sen kepada RM4.34. Bagi saham aktif, Serba Dinamik menambah setengah sen menjadi dua sen, Careplus menokok tiga sen pada 43.5 sen sementara Widad dan HLT Global masing-masing memperoleh satu sen untuk mencatatkan harga 45.5 sen dan 27.5 sen.Top Glove kekal pada 72.5 sen manakala Kejuruteraan Asastera turun setengah sen menjadi 43.5 sen. Di papan indeks, Indeks FBM Emas mengukuh 84.74 mata kepada 10,128.71, FBM 70 meraih 60.38 mata kepada 12,018.0 dan Indeks FBMT 100 melonjak 87.14 mata kepada 9,877.86. Sementara itu, Indeks FBM Emas Syariah mengembang 78.91 mata menjadi 10,123.85 dan FBM ACE lebih tinggi sebanyak 51.25 mata kepada 4,776.20. Mengikut sektor, Indeks Perkhidmatan Kewangan mengukuh 182.55 mata kepada 16,360.53 dan Indeks Produk dan Perkhidmatan Perindustrian menambah 0.17 mata kepada 172.62.Indeks Perladangan meningkat 128.76 mata kepada 6,806.88 manakala Indeks Tenaga untung 11.2 mata kepada 674.64. - BERNAMA


Dagangan Bursa Malaysia lemah pada sesi pembukaan urus niaga pagi ini

KUALA LUMPUR, 20 Oktober- Bursa Malaysia dibuka rendah pada pagi urus niaga Khamis berikutan prestasi Wall Street yang lemah semalaman.Pada pukul 9.25 pagi, penanda aras FTSE Bursa Malaysia KLCI (FBM KLCI) susut 1.20 mata kepada 1,413.90 daripada 1,415.10 penutup Rabu.Indeks utama itu memulakan urus niaga pada paras 1,414.72, susut 0.38 mata.Di pasaran yang lebih luas menyaksikan kaunter rugi mengatasi kaunter untung 190 berbalas 181, manakala 243 kaunter tidak berubah, 1,748 tidak diniagakan dan 18 yang lain digantung.Jumlah dagangan adalah sebanyak 218.68 juta unit bernilai RM117.78 juta.Menurut Naib Presiden Penyelidikan Ekuiti Rakuten Trade Sdn Bhd Thong Pak Leng, dagangan di bursa tempatan dijangka hambar hari ini, terjejas oleh peningkatan kadar faedah di Amerika Syarikat."Justeru kami mengunjurkan indeks penanda aras berada di antara 1,395 dan 1,420 dengan saham teknologi mungkin menyaksikan beberapa jualan hari ini," katanya.Dalam kalangan saham wajaran tinggi, CIMB naik satu sen untuk mencatatkan RM5.40, TNB menambah empat sen menjadi RM8.18, Maybank dan Public Bank masing-masing susut satu sen pada RM8.54 dan RM4.33, Petronas Chemicals turun lima sen menjadi RM8.58 manakala IHH Healthcare lemah tujuh sen pada RM6.03.Bagi saham aktif, Velesto meningkat setengah sen kepada 12 sen, Jaya Tiasa mengembang 4.5 sen untuk mencatatkan harga pada 59.5 sen, Vinvest Capital tidak berubah pada 20 sen dan Top Glove turun dua sen kepada 70.5 sen, manakala Careplus dan Supermax merosot satu sen setiap satu kepada 39.5 sen dan 83.5 sen.

Di papan indeks, Indeks FBM Emas susut 1.32 mata kepada 10,042.65, FBM 70 peroleh 16.71 mata menjadi 11,974.33, Indeks FBMT 100 turun 3.18 mata kepada 9,787.54, Indeks FBM Emas Syariah lemah 2.62 mata kepada 10,042.32 dan FBM ACE menguncup 16.82 mata kepada 4,708.13. Mengikut sektor, Indeks Perkhidmatan Kewangan susut 7.40 mata kepada 16,170.58, Indeks Produk dan Perkhidmatan Perindustrian turun 0.83 mata menjadi 171.62, Indeks Perladangan lebih kukuh sebanyak 52.32 mata kepada 6,730.44, dan Indeks Tenaga meningkat 5.90 mata untuk mencapai paras 669.34. -BERNAMA


KUALA LUMPUR, 20 Oktober- Nilai ringgit dibuka rendah berbanding dolar AS pada urus niaga pagi Khamis kerana para pelabur masih menantikan langkah pengurangan kadar faedah selanjutnya oleh Rizab Persekutuan Amerika Syarikat (Fed), kata peniaga.Pada pukul 9.00 pagi, mata wang tempatan menyusut nilai kepada 4.7250/7265 daripada penutup hari Rabu 4.7180/7220.Peniaga berkata kekurangan pemangkin yang menggerakkan pasaran berserta pengukuhan nilai dolar AS yang didorong oleh hasil Perbendaharaan AS yang lebih tinggi selain kejatuhan harga minyak mentah, mengheret turun dagangan ringgit pada awal sesi urus niaga.Sementara itu, minyak mentah Brent turun 0.17% kepada AS$92.25 setong.Namun begitu, menurut CGS-CIMB menerusi catatannya, ringgit yang lemah mungkin menyokong eksport Malaysia kerana kedua-duanya cenderung untuk mempunyai hubung kait yang positif.Firma pembrokeran itu berkata prestasi sektor elektrik dan elektronik (E&E) Malaysia menongkah arus arah aliran global yang menurun apabila penghantaran terus mengatasi prestasi jualan global pada September 2022.Menurut Jabatan Perangkaan, eksport produk E&E negara ke China meningkat 36.5% tahun ke tahun pada September 2022, berbeza dengan penyederhanaan dalam penghantaran negara serantau lain."Kami percaya sebahagian daripada kekuatan itu disebabkan oleh kos yang menarik memandangkan prestasi ringgit yang lebih lemah," tambahnya.Malaysia mencatatkan lebihan dagangan sebanyak RM31.71 bilion pada September 2022, rekod tertinggi baharu bagi negara, mengatasi paras tertinggi sebelumnya iaitu RM31.5 bilion pada Disember tahun lepas.Sementara itu, ringgit diniagakan lebih tinggi berbanding sekumpulan mata wang utama.

Ringgit menambah nilai berbanding pound Britain kepada 5.2948/2965 daripada 5.3233/3278 semalam dan mengukuh berbanding dolar Singapura untuk mencatatkan paras 3.3146/3161 berbanding 3.3176/3207 sebelumnya.Mata wang tempatan turut meningkat berbanding euro kepada 4.6135/6150 daripada 4.6326/6365 pada Rabu dan lebih tinggi berbanding yen Jepun kepada 3.1515/1527 daripada 3.1611/1642 pada penutupan urus niaga semalam. -BERNAMA


Malaysia kekal catat momentum perdagangan kukuh RM256.91 bilion bulan September

KUALA LUMPUR, 19 Oktober - Malaysia kekal mencatatkan momentum perdagangan kukuh bagi September 2022 berjumlah RM256.91 bilion.Prestasi bagi bulan tersebut meningkat 31.4 peratus berbanding tempoh sama tahun lepas sekali gus merekodkan pertumbuhan dua angka bagi 20 bulan berturut-turut.Menurut Kementerian Perdagangan Antarabangsa dan Industri (MITI), eksport berkembang 30.1 peratus kepada RM144.31 bilion, pertumbuhan dua angka bagi 14 bulan berturut-turut.Pertumbuhan eksport disumbangkan antaranya oleh permintaan kukuh barangan elektrik dan elektronik, keluaran petroleum, gas asli cecair serta jentera, kelengkapan dan peralatan.

Eksport ke negara-negara rakan dagang utama khasnya ASEAN, Amerika Syarikat, Kesatuan Eropah dan Jepun turut merekodkan pertumbuhan dua digit.Sementara itu, import mencatatkan pertumbuhan 33 peratus kepada RM112.60 billion.Manakala lebihan dagangan mencatat rekod tertinggi baharu, apabila meningkat 20.9 peratus kepada RM31.71 bilion.Bagi tempoh sembilan bulan pertama tahun ini, jumlah perdagangan berkembang 32.9 peratus kepada RM2.13 trilion ringgit berbanding tempoh sama tahun lepas.


Bursa Malaysia teruskan kenaikan bagi hari keempat berturut-turut

KUALA LUMPUR, 19 Oktober - Bursa Malaysia meneruskan momentum positifnya bagi hari dagangan keempat berturut-turut dengan indeks utama meningkat 1.05 peratus, mendapat rangsangan daripada belian dalam saham perbankan. Public Bank dan CIMB melonjak 14 sen setiap satu masing-masing kepada RM4.34 dan RM5.39. Kedua-dua kaunter itu menyumbang gabungan 7.05 mata kepada indeks petunjuk pasaran.Pada pukul 5 petang, FTSE Bursa Malaysia KLCI (FBM KLCI) meningkat 14.74 mata untuk ditutup tinggi kepada 1,415.10 daripada paras penutup 1,400.36 pada Selasa. FBM KLCI dibuka tinggi naik 2.32 mata kepada 1,402.68, namun kemudiannya mencatatkan paras terendah intra hari pada 1,400.28, sebelum meningkat semula untuk ditutup tinggi pada hari ini. Di keseluruhan pasaran, kaunter untung naik sedikit mengatasi kaunter rugi sebanyak 437 berbanding 426, manakala 382 kaunter tidak berubah, 1,117 tidak diniagakan dan 18 yang lain digantung.Jumlah dagangan susut kepada 2.23 bilion unit bernilai RM1.72 bilion daripada 2.40 bilion unit bernilai RM1.71 bilion pada Selasa.  Naib presiden penyelidikan ekuiti Rakuten Trade Sdn Bhd, Thong Pak Leng berkata pasaran tempatan optimis dalam berhati-hati memandangkan sentimen yang meningkat di pasaran serantau tetapi para pelabur akan terus berwaspada disebabkan peningkatan kemeruapan pasaran. "Kami percaya FBM KLCI akan meneruskan aliran meningkatnya kerana penilaian masih kekal rendah dan menaikkan sasaran kami bagi minggu ini kepada jajaran 1,400-1,430. Paras ketahanan segera dilihat pada 1,430 manakala paras sokongan pada 1,400,” katanya kepada Bernama.Dalam kalangan kaunter wajaran tinggi, Maybank meningkat empat sen kepada RM8.55, Petronas Chemicals naik lapan sen kepada RM8.63, IHH Healthcare menokok 13 sen kepada RM6.10 manakala TNB turun enam sen kepada RM8.14.

Dalam kalangan kaunter cergas, UEM Sunrise menokok satu sen kepada 20 sen, Bintai Kinden meningkat setengah sen kepada 9.5 sen, Top Glove turun 1.5 sen kepada 72.5 sen, Hiap Huat susut tiga sen kepada 13 sen, Careplus berkurangan dua sen kepada 40.5 sen dan Eduspec jatuh setengah sen kepada satu sen.  Di papan indeks, Indeks FBM Emas meningkat sebanyak 69.07 mata kepada 10,043.97, FBM 70 berkurangan 48.53 mata kepada 11,957.62 dan Indeks FBMT 100 menokok sebanyak 68.97 mata kepada 9,790.72.  Indeks FBM Emas Shariah naik 10.16 mata kepada 10,044.94 dan FBM ACE susut 28.22 mata kepada 4,724.95.  Mengikut sektor, Indeks Perkhidmatan Kewangan meningkat 284.65 mata kepada 16,177.98, Indeks Produk dan Perkhidmatan Perindustrian naik 1.59 mata kepada 172.45, Indeks Perladangan menambah 61.45 mata kepada 6,678.12, manakala Indeks Tenaga jatuh 7.33 mata kepada 663.44.  Jumlah dagangan Pasaran Utama berkurangan kepada 1.38 bilion saham bernilai RM1.49 bilion daripada 1.47 bilion saham bernilai RM1.40 bilion pada Selasa.  Jumlah dagangan waran turun kepada 292.83 juta unit bernilai RM48.01 juta daripada 300.37 juta unit bernilai RM47.67 juta. Jumlah dagangan Pasaran ACE jatuh kepada 561.51 juta saham bernilai RM175.52 juta daripada 633.53 juta saham bernilai RM260.03 juta.  Kaunter produk dan perkhidmatan pengguna menyumbang 170.80 juta saham yang diniagakan di Pasaran Utama, produk dan perkhidmatan perindustrian (364.16 juta), pembinaan (41.35 juta), teknologi (170.40 juta), SPAC (sifar), perkhidmatan kewangan (67.95 juta), hartanah (177.52 juta), perladangan (46.47 juta), REITs (7.08 juta), dana tertutup (2,000), tenaga (88.62 juta), penjagaan kesihatan (186.75 juta), telekomunikasi dan media (21.06 juta), pengangkutan dan logistik (25.62 juta) dan utiliti (11.79 juta). -BERNAMA


Pinjaman PUNB, usahawan layak disaran memohon

JERLUN, 19 Oktober- Hampir 70 peratus daripada RM200 juta peruntukan kerajaan tahun ini untuk membantu usahawan menerusi Perbadanan Usahawan Nasional Bhd (PUNB), telah dimanfaatkan. Bantuan berupa pinjaman itu diserahkan kepada usahawan bumiputera yang layak di seluruh negara.Pengerusinya, Datuk Ahmad Nazlan Idris berkata, pemohon yang layak boleh membuat pinjaman melebihi RM100,000 hingga RM300,000 untuk mengembangkan perniagaan.

(Pengerusi PUNB, Datuk Ahmad Nazlan Idris)

Setakat ini, peruntukan pinjaman RM11 juta untuk usahawan di Kedah belum dimanfaatkan sepenuhnya."Kita telah peruntukan di Kedah ini sebanyak RM11 juta tapi sehingga kini belum lagi sampai sasaran ,saya menyeru usahawan yang berada di Kedah khususnya di parlimen Jerlun ini yang mengikuti syarat bisnes 18 bulan nilai perniagaannya RM300,000 setahun, akaun yang baik datang ke pejabat kita di Alor Setar ini," katanya.Beliau ditemui selepas menyampaikan sumbangan berupa barangan keperluan kepada golongan yang kurang berkemampuan di Jerlun.Hadir sama, bekas exco kerajaan negeri Kedah, Datuk Wira Othman Aziz.

(Datuk Wira Othman Aziz menyampaikan sumbangan berupa barangan keperluan kepada golongan yang kurang berkemampuan di Jerlun)


Jualan kenderaan di Malaysia meningkat 67,659 unit pada bulan September

KUALA LUMPUR, 19 Oktober - Jualan kenderaan di Malaysia bagi bulan September meningkat kepada 67,659 unit berbanding 44,227 unit bulan sama tahun lalu.Persatuan Automotif Malaysia (MAA) dalam kenyataan memaklumkan, jumlah tersebut melibatkan jualan kenderaan penumpang berjumlah 60,060 unit dan kenderaan komersial sebanyak 7,599 unit.Bagi sembilan bulan pertama tahun ini, 516,798 unit kenderaan terjual, sekali gus menyaksikan peningkatan 62 peratus lebih tinggi berbanding 318,827 unit pada tempoh sama tahun lalu.

Sementara itu, pengeluaran merekodkan 69,389 unit kenderaan daripada 45,972 unit bulan sama tahun lalu.Bagi bulan ini, MAA menjangkakan, jumlah jualan akan kekal sama seperti paras September 2022.Isu bekalan dan cip yang berterusan juga dijangka akan mempengaruhi sebahagian daripada proses pengeluaran kenderaan.


Operasi BNM bantu kadar jangka pendek kekal stabil

KUALA LUMPUR, 19 Oktober - Kadar jangka pendek diunjur kekal stabil hari ini berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dianggarkan RM38.76 bilion dalam sistem konvensional dan RM20.31 bilion dalam dana Islam.Hari ini, bank pusat akan menjalankan tender pasaran wang konvensional bernilai RM1 bilion untuk jangka masa tujuh hari, serta tiga tender Program Murabahah Komoditi yang terdiri daripada tender RM150 juta selama 21 hari dan dua tender RM200 juta, masing-masing untuk tempoh 14 dan 33 hari.Selain itu, ia turut menawarkan tender repo berbalik sebanyak RM3 bilion selama 33 hari.

Bank pusat telah mengumumkan ketersediaan repo berbalik, perjanjian jual dan beli semula serta kemudahan Murabahah Komoditi Bercagar untuk tempoh satu hingga tiga bulan.Pada pukul 4 petang, BNM akan mengendalikan sehingga RM39.8 bilion untuk tender semalaman konvensional dan RM18.8 bilion bagi tender semalaman Murabahah. - BERNAMA


Malaysia setuju langkah OPEC+, kurangkan pengeluaran minyak

KUALA LUMPUR, 18 Oktober- Malaysia bersetuju dengan langkah Pertubuhan Negara-Negara Pengeksport Petroleum dan sekutu (OPEC+) untuk mengurangkan pengeluaran minyak sehingga dua juta tong sehari, berkuat kuasa November ini.Menerusi satu kenyataan, Menteri di Jabatan Perdana Menteri (Ekonomi), Datuk Seri Mustapa Mohamed memaklumkan, keputusan dicapai secara sebulat suara setelah mengambil kira pelbagai faktor.Ini termasuk faktor yang melibatkan asas pasaran, terutama dalam menangani ketidaktentuan bekalan dan permintaan minyak di peringkat global.

(Menteri di Jabatan Perdana Menteri Ekonomi, Datuk Seri Mustapa Mohamed)

"Malaysia turut menyokong inisiatif dan pendekatan proaktif OPEC+, termasuk dokumen kerjasama yang telah dimeterai pada Disember 2016", katanya.Dokumen itu berperanan menyatukan negara pengeluar minyak agar berpegang kepada mekanisme kukuh dalam menangani cabaran pasaran.Beliau berkata, Malaysia selaku anggota OPEC+, akan turut meneruskan kerjasama penuh dengan pertubuhan itu bagi memastikan kestabilan pasaran minyak global berikutan prospek tidak menentu yang berpanjangan.


KUALA LUMPUR, 18 Oktober- Kadar antara bank jangka pendek ditutup stabil hari ini berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dalam sistem konvensional meningkat sedikit kepada RM34.10 bilion daripada RM33.19 bilion pagi ini, manakala mudah tunai dana Islam berkurangan kepada RM20.40 bilion daripada RM27.67 bilion sebelumnya.Awal hari ini, bank pusat mengendalikan satu tender pasaran wang konvensional, tiga tender Qard dan satu tender repo berbalik.Terdahulu, ia mengumumkan ketersediaan repo berbalik, perjanjian jual dan beli semula serta kemudahan murabahah komoditi bercagar untuk tempoh satu hingga tiga bulan.Pada pukul 4 petang, BNM menawarkan tender pasaran wang konvensional bernilai RM33.10 bilion dan tender pasaran wang murabahah RM20.40 bilion, kedua-duanya untuk wang sehari.BNM telah menyemak semula tender semalaman konvensional kepada RM33.1 bilion daripada RM32.3 bilion sebelumnya.Purata kadar semalaman Islam ialah pada 1.72 peratus, manakala kadar satu, dua dan tiga minggu masing-masing pada 1.78 peratus, 1.82 peratus dan 1.85 peratus.- BERNAMA


Kaedah percukaian dua tonggak dilaksana pada 2024

(Perasmian Mesyuarat Tahunan ke-51 Kumpulan Kajian Mengenai Pentadbiran dan Penyelidikan Cukai Asia Pasifik 2022)

KUALA LUMPUR, 18 Oktober- Malaysia bersetuju melaksanakan pendekatan dua tonggak dalam percukaian bagi mewujudkan persekitaran berdaya saing untuk pelaburan langsung asing dan domestik.Menteri Kewangan, Tengku Datuk Seri Zafrul Tengku Abdul Aziz berkata, pendekatan yang turut mencegah pengelakan cukai rentas sempadan itu sedang dikaji sebelum dijadual dilaksanakan pada 2024.Kerajaan juga berhasrat memperkenalkan sistem invois elektronik secara berperingkat mulai tahun depan bagi meningkatkan kecekapan sistem cukai."Pelaksanaan e-invois ini akan turut membantu pelaksanaan ekosistem perniagaan elektronik yang mampan dan menyediakan jejak audit lebih dipercayai, sekali gus meningkatan ketelusan cukai."Dan dilihat sebagai antara strategi utama untuk menaikkan hasil cukai," kata Tengku Zafrul ketika berucap dalam Mesyuarat Tahunan ke-51 Kumpulan Kajian Mengenai Pentadbiran dan Penyelidikan Cukai Asia Pasifik 2022 di sini.

(Tengku Datuk Seri Zafrul berucap dalam Mesyuarat Tahunan ke-51 Kumpulan Kajian Mengenai Pentadbiran dan Penyelidikan Cukai Asia Pasifik 2022)

Beliau juga menjelaskan, penerimaan dan pelaksanaan dasar alam sekitar, sosial dan tadbir urus (ESG) perlu disokong dasar dan strategi percukaian.Sehubungan itu kerajaan sedang berusaha ke arah percukaian karbon dan mengkaji kemungkinan mekanisme penetapan harga karbon.Selain itu, Elaun Cukai Pelaburan Hijau dan Pengecualian Cukai Pendapatan Hijau bagi aktiviti hijau yang layak turut dicadang agar dilanjutkan dan diperluas.


Projek ECRL berjaya selesaikan 12 penembusan terowong setakat ini

KUALA LUMPUR, 18 Oktober- Terowong Kuantan Projek Laluan Rel Pantai Timur (ECRL) sepanjang 2.8 kilometer berjaya ditembusi dua bulan lebih awal daripada jadual.Ketua Pegawai Eksekutif Malaysia Rail Link Sdn Bhd (MRL), Datuk Seri Darwis Abdul Razak berkata, penembusan Terowong Kuantan yang melengkapkan proses pengorekan 12 buah terowong setakat ini, menandakan satu lagi pencapaian bagi Projek ECRL."Ia juga membuktikan keupayaan pasukan projek dalam menangani cabaran dari segi kejuruteraan dan mengguna pakai teknologi terowong yang lebih canggih," katanya.Kerja-kerja pengorekan Terowong Kuantan dimulakan pada Mac 2018, sebelum terhenti seketika Julai tahun sama susulan rundingan semula projek ECRL.Kerja-kerja pengorekan disambung selepas pelancaran semula projek ECRL pada Julai 2019.

(Kejayaan ini adalah hasil daripada anggaran 4,961,700 jam masa bekerja dengan pelaksanaan kaedah gerudi dan letup untuk menembusi batu granit)

Terowong Kuantan yang merupakan terpanjang antara 12 buah terowong adalah unik kerana ia melintasi dua buah negeri di Pantai Timur.Sepanjang 976 meter daripada bahagian terowong terletak di negeri Pahang, manakala 1,890 meter terletak di negeri Terengganu.Sementara itu, Darwis turut memaklumkan, tiga lagi terowong yang sedang menjalani kerja-kerja pengorekan dijangka akan selesai ditembus pada penghujung tahun ini.


Nilai ringgit meningkat semula, dibuka tinggi berbanding dolar AS

KUALA LUMPUR, 18 Oktober - Nilai ringgit pulih semula daripada kerugian tujuh hari berturut-turut sebelum ini untuk dibuka tinggi sedikit berbanding dolar AS pada Selasa, dirangsang oleh minat belian baharu, kata seorang peniaga.Pada pukul 9 pagi, mata wang tempatan meningkat kepada 4.7135/7180 daripada penutupan urus niaga Isnin pada 4.7150/7185.Peniaga ActivTrades Dyogenes Rodrigues Diniz berkata dolar meneruskan kenaikan berbanding ringgit pada Isnin, didorong oleh kenaikan kadar faedah Rizab Persekutuan (Fed) Amerika Syarikat (AS) yang berulang kali untuk membendung inflasi AS.Semalam, ringgit telah menghampiri paras terendah sepanjang masa pada 4.725 yang dicatatkan pada 7 Jan 1998 selepas sentimen dalam pasaran tempatan dipengaruhi oleh pengukuhan dolar AS.“Di Malaysia, bank pusat telah mengamalkan pendirian kawalan inflasi yang lebih sederhana, menaikkan kadar faedah daripada 1.75 peratus pada awal 2022 kepada 2.5 peratus pada masa ini, iaitu 0.75 peratus di bawah kadar faedah AS (kini pada 3.25 peratus) ."Melihatkan kepada perbezaan dalam kadar faedah kedua-dua mata wang, pelabur cenderung untuk menjual ringgit dan membeli dolar AS kerana modal mereka boleh mencapai hasil yang lebih baik di AS pada masa ini, dan asas-asas pula terus menunjuk ke arah peningkatan dolar AS berbanding ringgit dalam jangka pendek hingga sederhana," katanya.

Sementara itu, ringgit diniagakan kebanyakannya rendah berbanding sekumpulan mata wang utama kecuali yen Jepun.Mata wang tempatan menyusut susut nilai berbanding dolar Singapura kepada 3.3168/3204 daripada 3.3053/3080 pada hari Isnin, lemah berbanding pound Britain kepada 5.3503/3554 daripada 5.3199/3239, dan rendah berbanding euro kepada 4.6381/6425 daripada 4.5981/6015.Ringgit bagaimanapun meningkat berbanding yen Jepun kepada 3.3168/3204 daripada 3.1712/1738 sebelumnya. -BERNAMA


Bursa Malaysia dibuka tinggi seiring pengukuhan Wall Street

KUALA LUMPUR, 18 Oktober - Bursa Malaysia dibuka lebih tinggi hari ini seiring dengan kebanyakan pasaran serantau utama, dipengaruhi oleh prestasi kukuh Wall Street semalaman.Pada pukul 9.05 pagi, penanda aras FTSE Bursa Malaysia KLCI (FBM KLCI) meningkat 9.30 mata atau 0.67 peratus kepada 1,395.57 daripada 1,386.27 penutup Isnin.Indeks utama dibuka pada 1,392.92, meningkat 6.65 mata.Di pasaran yang lebih luas, kaunter untung mengatasi kaunter rugi 219 berbalas 61, manakala 178 kaunter tidak berubah, 1,892 tidak diniagakan dan tujuh yang lain digantung.Jumlah dagangan adalah sebanyak 107.87 juta unit bernilai RM47.63 juta.Naib Presiden Penyelidikan Ekuiti Rakuten Trade Sdn Bhd Thong Pak Leng berkata indeks penanda aras itu dijangka mengekalkan aliran menaiknya, sekali gus mencerminkan keuntungan kukuh di Wall Street semalaman."Justeru, kami percaya indeks kemungkinan berlegar antara julat 1,380-1,400 hari ini dan meramalkan aktiviti belian akan kembali untuk saham-saham bank dan teknologi hari ini.“Selain itu, kami turut menjangkakan sektor pembinaan turut diberi tumpuan dengan tarikh Pilihan Raya Umum ke-15 semakin hampir,” katanya kepada Bernama.

Di peringkat serantau, indeks Nikkei 225 Jepun meningkat 1.07 peratus kepada 27,062.24, Indeks Straits Times Singapura menambah 0.50 peratus kepada 3,030.94, Indeks Hang Seng Hong Kong lebih kukuh 0.15 peratus kepada 16,612.90 manakala Indeks Komposit Indonesia naik 0.24 peratus menjadi 6,831.12.Dalam kalangan saham wajaran tinggi, Public Bank menokok tiga sen kepada RM4.23, CIMB mengembang lima sen menjadi RM5.35, IHH Healthcare melonjak 12 sen kepada RM5.98, Petronas Chemicals dan TNB masing-masing tidak berubah untuk mencatatkan harga RM8.50 dan RM8.19 manakala Maybank dan Hong Leong Bank susut dua sen setiap satu kepada RM8.50 dan RM20.58.Bagi saham aktif, Jade Marvel peroleh satu sen kepada 26 sen, HLT Global naik setengah sen menjadi 27 sen, Hiap Huat kekal pada 16 sen, Careplus dan Top Glove kedua-duanya turun setengah sen kepada 41 sen dan 73.5 sen sementara Supermax lemah dua sen kepada 88.5 sen. Di papan indeks, Indeks FBM Emas mengukuh 61.52 mata menjadi 9,925.58, FBM 70 menambah 67.97 mata kepada 11,900.51, Indeks FBMT 100 lebih tinggi 62.32 mata kepada  9,676.15, Indeks FBM Emas Syariah meraih 73.94 mata menjadi 9,927.08 dan FBM ACE menokok  29.22 mata kepada 4,710.99. Mengikut sektor, Indeks Perkhidmatan Kewangan meningkat 55.94 mata kepada 15,971.84, Indeks Produk dan Perkhidmatan Perindustrian menambah 0.37 mata kepada 169.92, Indeks Perladangan mengembang 45.65 mata kepada 6,451.11, dan Indeks Tenaga memperoleh 3.60 mata menjadi 668.64. -BERNAMA


Kadar jangka pendek kekal stabil dengan campur tangan BNM

KUALA LUMPUR, 17 Oktober- Kadar jangka pendek diunjur kekal stabil hari ini berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dianggarkan RM37.41 bilion dalam sistem konvensional dan RM30.77 bilion dalam dana Islam.Hari ini, bank pusat itu akan menjalankan dua tender pasaran wang konvensional yang terdiri daripada tender RM1 bilion selama lapan hari dan tender RM500 juta bertempoh 14 hari.Ia juga akan menawarkan tiga tender Qard, terdiri daripada tender RM2.3 bilion untuk 14 hari dan dua tender RM200 juta, masing-masing bertempoh lapan hari dan 21 hari.

Bank pusat itu juga akan mengendalikan dua tender repo berbalik iaitu tender RM1.5 bilion selama 31 hari dan tender RM190 juta untuk jangka masa 182 hari.Selain itu, ia telah mengumumkan ketersediaan repo berbalik, perjanjian jual dan beli semula serta kemudahan Murabahah Komoditi Bercagar untuk tempoh satu hingga tiga bulan.Pada pukul 4.00 petang, BNM akan melaksanakan sehingga RM36.6 bilion bagi tender semalaman konvensional dan RM28.1 bilion untuk tender semalaman Murabahah.-BERNAMA


Ringgit dibuka pada paras rendah sepanjang masa berbanding Dolar AS

KUALA LUMPUR, 17 Oktober- Ringgit dibuka pada paras terendah sepanjang masa berbanding dolar AS pagi Isnin berikutan permintaan yang kukuh terhadap dolar AS yang disifatkan sebagai mata wang selamat, kata peniaga.Pada jam 9 pagi, mata wang tempatan menyusut nilai berbanding dolar AS pada 4.7105/7135 daripada penutupan 4.7025/7065 pada Jumaat lalu.Menurut Kenanga Research dalam notanya hari ini, ringgit terus menyusut berbanding dolar AS selepas ketidaktentuan politik domestik semakin meningkat ekoran pembubaran parlimen.

“Minggu ini, ringgit dijangka diniagakan melepasi paras 4.70 berbanding dolar di sebalik ketidaktentuan politik domestik selain penghindaran risiko global yang berterusan dengan Rizab Persekutuan AS dijangka mengetatkan lagi dasar monetarinya secara agresif.“Dalam pada itu, mod teknikal kami mencadangkan ringgit mungkin meningkat sebanyak 0.44 peratus kepada 4.684 berbanding dolar AS,” tambahnya.Sementara itu, ringgit diniagakan kebanyakannya rendah berbanding sekumpulan mata wang utama kecuali yen Jepun.Mata wang tempatan turun sedikit berbanding pound Britain kepada 5.2871/2904 daripada 5.2870/2915 pada penutup Jumaat lepas, susut berbanding euro menjadi 4.5909/5938 daripada 4.5741/5780 dan lebih rendah berbanding dolar Singapura kepada 3.3024/3047 daripada 3.3009/3042.Bagaimanapun, ringgit menambah nilai berbanding yen Jepun kepada 3.1708/1732 daripada 3.1836/1867 sebelumnya.- BERNAMA


Kegiatan memburu saham murah dorong FBM KLCI dibuka agak tinggi

KUALA LUMPUR, 13 Oktober-  FTSE Bursa Malaysia KLCI (FBM KLCI) kembali pulih dan dibuka lebih tinggi sedikit hari ini, disokong oleh aktiviti memburu murah walaupun terdapat sentimen berhati-hati di Wall Street semalaman, kata seorang peniaga.Pada pukul 9.10 pagi, indeks penanda aras FBM KLCI meningkat 1.90 mata kepada 1,382.47 daripada 1,380.57 pada penutupan urus niaga Rabu.Indeks utama berkenaan dibuka 4.29 mata lebih tinggi kepada 1,384.86.Bagaimanapun di pasaran yang lebih luas, kaunter rugi mengatasi kaunter untung 125 berbalas 113, manakala 188 kaunter tidak berubah, 1,920 tidak diniagakan dan sembilan yang lain digantung.Jumlah dagangan adalah sebanyak 86.93 juta unit bernilai RM51.56 juta.Naib Presiden Penyelidikan Ekuiti Rakuten Trade Sdn Bhd Thong Pak Leng berkata Wall Street ditutup rendah sedikit berikutan sesi dagangan yang tidak menentu apabila pelabur kekal berhati-hati menjelang pengeluaran data inflasi Amerika Syarikat lewat hari ini.“Di pasaran tempatan, walaupun keadaan pasaran lemah, kami menjangkakan kemunculan beberapa aktiviti memburu saham murah dalam FBM KLCI selepas mencatatkan penurunan tiga hari berturut-turut.“Justeru, kami mengunjurkan indeks berada dalam julat 1,380-1,400 hari ini, dengan sedikit tumpuan kepada sektor bank dan telekomunikasi,” katanya kepada Bernama.Dalam kalangan saham wajaran tinggi, Maybank turun satu sen menjadi RM8.50 manakala Public Bank, CIMB dan IHH Healthcare semuanya menokok satu sen untuk mencatatkan harga RM4.23, RM5.31 dan RM5.55 sementara Petronas Chemicals menambah tujuh sen kepada RM8.62.Bagi saham aktif, Citaglobal tidak berubah pada 28.5 sen, Vinvest dan Tanco masing-masing naik setengah sen menjadi 19.5 sen dan 30.5 sen, Yew Lee menambah satu sen kepada 26.5 sen dan Shin Yang meraih 1.5 sen menjadi 78.5 sen.

Di papan indeks, Indeks FBM Emas memperoleh 6.43 mata kepada 9,858.83, FBM 70 susut 10.31 mata kepada 11,929.05, FBMT 100 lebih tinggi 8.09 mata kepada 9,612.10,Indeks FBM Emas Syariah mengukuh 6.41 mata kepada 9,828.04 dan FBM ACE turun 19.23 mata menjadi 4,612.14.Mengikut sektor, Indeks Perkhidmatan Kewangan meningkat 8.49 mata kepada 15,932.26, Indeks Produk dan Perkhidmatan Perindustrian menambah 1.19 mata menjadi 170.43, Indeks Perladangan susut 14.62 mata kepada 6,349.90 dan Indeks Tenaga berkurangan sebanyak 0.62 mata kepada 674.16. -BERNAMA


PLUS perkenal inisiatif hijau dalam perolehannya tahun hadapan

PETALING JAYA, 13 Oktober - PLUS Malaysia Berhad (PLUS) akan memperkenalkan Inisiatif Hijau dalam perolehannya bermula tahun hadapan bagi mendukung agenda kelestarian seperti yang dizahirkan dalam Bajet 2023.Pengarah Urusan PLUS, Datuk Azman Ismail berkata PLUS akan menambah baik operasi perolehannya supaya lebih strategik dan berdaya saing.

"Selain itu, syarikat turut peka dengan tanggungjawab sebagai Syarikat Berkaitan Kerajaan (GLC) dalam mendukung agenda kelestarian. "Ini selaras dengan harapan kerajaan iaitu kecekapan penyampaian perkhidmatan awam yang menyatakan peranan syarikat GLC dalam mendorong agenda kelestarian termasuk saranan utk melaksanakan perolehan hijau," katanya ketika berucap dalam majlis Pengiktirafan Prestasi Vendor PLUS 2022, di sini.Tambah Azman, PLUS juga akan menumpukan lebih perhatian kepada pengukuhan hubungan dengan pihak-pihak berkepentingan, terutamanya para vendor. Katanya, PLUS telah menawarkan peluang kontrak secara purata bernilai lebih RM900 juta setiap tahun sejak lima tahun lalu.


Hampir 4,000 syarikat pemula daftar Program Mystartup

KUALA LUMPUR, 14 Oktober- 3,567 Syarikat pemula berdaftar menerusi Platform Mystartup sejak dilancar, tahun lalu, daripada jumlah itu, sejumlah 2,446 syarikat telah mendapat manfaat seperti digariskan menerusi Pelan Hala Tuju Ekosistem Syarikat Pemula Malaysia (SUPER) 2021-2030.Platform dibangunkan Kementerian Sains, Teknologi dan Inovasi, MOSTI itu berfungsi menyelaras inisiatif ditawarkan kerajaan serta pihak swasta kepada usahawan menerusi senarai yang komprehensif.

(Menteri Sains, Teknologi dan Inovasi, Datuk Seri Dr Adham Baba)

Jelas menterinya Datuk Seri Dr Adham Baba, MOSTI komited membangunkan ekosistem syarikat pemula negara menjadi salah satu daripada 20 ekosistem terbaik global."Daripada 3567 syarikat yang berdaftar, 2446 syarikat telah kita bangunkan. Semua intervensi ini boleh membantu startup dengan ekosistem yang ada dan kita yakin menerusi RMK-12 mampu melahirkan beberapa lagi unicorn dalam kategori startup ini," katanya dalam Majlis MRANTI Global Accelator Programme (GAP) Demo Day 2022 di Ibu Negara.Program memasuki Kohort ke-6 itu disertai 38 syarikat pemula yang menjalani latihan selama tiga bulan bagi mempercepat pertumbuhan syarikat dari segi pengkomersialan dan kesediaan untuk menjana pelaburan.MRANTI GAP, menfokuskan empat industri seperti Perubatan, Penjagaan Kesihatan, Perkhidmatan Perniagaan dan Kewangan serta, Teknologi Dron, Air dan Makanan.


Nilai ringgit susut berbanding dolar AS pada sesi awal urus niaga

KUALA LUMPUR, 13 Oktober- Ringgit dibuka rendah berbanding dolar AS pagi ini di tengah-tengah pengumuman data Indeks Harga Pengeluar (PPI) Amerika Syarikat (AS) bulan Septembar yang lebih tinggi daripada jangkaan iaitu pada 8.5% berbanding unjuran 8.4%, kata seorang peniaga.Pada pukul 9.00 pagi, mata wang tempatan menyusut nilai kepada 4.6850/6875 berbanding dolar AS daripada penutup hari Rabu iaitu 4.6820/6855.Peniaga ActivTrades Dyogenes Rodrigues Diniz berkata data baharu itu memberi isyarat bahawa inflasi kekal tinggi di AS kerana PPI mengukur perubahan dalam harga barangan, produk dan perkhidmatan yang digunakan oleh syarikat untuk mengeluarkan produk mereka.“Malah, pemacu yang lebih penting ialah minit mesyuarat Jawatankuasa Pasaran Terbuka Persekutuan (FOMC) AS yang dikeluarkan semalam. Ia memberikan beberapa petunjuk tentang langkah dasar monetari seterusnya yang akan diterima pakai oleh Rizab Persekutuan AS,” katanya dalam nota hari ini.Beliau berkata beberapa ahli FOMC kekal bertekad untuk mengekalkan kestabilan harga dengan menaikkan kadar faedah sambil menambah kenaikan itu juga perlu diseimbangkan supaya ia tidak mempunyai kesan yang tidak diingini ke atas ekonomi.Secara keseluruhan, beliau berkata kadar faedah di AS berkemungkinan terus meningkat sehingga akhir tahun, tetapi pada kadar yang lebih perlahan.

Sementara itu, ringgit diniagakan kebanyakannya lebih rendah berbanding sekumpulan mata wang utama.Mata wang tempatan turun berbanding pound Britain kepada 5.2050/2078 daripada 5.1825/1864 pada penutup Rabu, lemah berbanding euro kepada 4.5505/5530 daripada 4.5453/5487 dan lebih rendah berbanding dolar Singapura kepada 3.2666/2688 daripada 3.2595/2622 semalam.Bagaimanapun, ringgit mengukuh berbanding yen Jepun kepada 3.1914/1936 daripada 3.1987/2014 sebelumnya. -BERNAMA


Perolehan eksport, produk koko cecah RM3.6 bilion sehingga Jun 2022

(Pengerusi Lembaga Koko Malaysia (LKM) Rahimah Majid)

KUALA LUMPUR, 15 Oktober- Sebanyak RM3.6 bilion nilai eksport dan produk koko dicatatkan sehingga Jun 2022. Jumlah itu dijangka terus meningkat berikutan permintaan yang tinggi di luar negara dan harga produk koko yang semakin memberangsangkan.Pengerusi Lembaga Koko Malaysia (LKM) Rahimah Majid berkata, salah satu program utama LKM adalah membangunkan usahawan coklat buatan tangan dengan sasaran 94 tan metrik bernilai RM 6 juta bagi pasaran domestik selain eksport ke luar negara.“Bagi memastikan produk-produk yang dihasilkan daripada usahawan coklat adalah berkualiti dan kompetitif dengan produk dari luar negara, fokus diberikan kepada pembangunan pembungkusan dan pengeluaran produk-produk yang kreatif dan unik serta produk coklat premium seperti coklat single origin dan coklat organik."Selain daripada kursus keusahawanan coklat, kita juga ada kursus lanjutan kepada usahawan-usahawan coklat ini. dalam masa yang sama juga mengendalikan promosi serta pembangunanproduk dan di bawah unit ini juga, kita mementingkan kualiti selain daripada kuantiti," katanya. Beliau bercakap demikian pada sidang media selepas merasmikan Hari Koko dan Coklat Malaysia (MCCD) 2022 di sini.

(Bagi memastikan produk-produk yang dihasilkan daripada usahawan coklat adalah berkualiti dan kompetitif dengan produk dari luar negara, fokus diberikan kepada pembangunan pembungkusan dan pengeluaran produk-produk yang kreatif dan unik serta produk coklat premium seperti coklat single origin dan coklat organik)

Jelasnya, LKM meneruskan usaha memperluaskan produk hiliran koko termasuk produk coklat buatan tangan, produk isi rumah dan produk kosmetik berasaskan koko yang bermutu tinggi setanding dengan produk di pasaran antarabangsa.Katanya, ihak LKM turut meraih pelbagai pengiktirafan antarabangsa dengan piawaian benih koko antara yang terbaik di dunia yang dapat menghasilkan produk koko dan coklat berkualiti tinggi.Mengulas mengenai perkembangan eksport koko, beliau berkata pada tahun 2021, industri koko di Malaysia telah menyumbangkan nilai eksport sebanyak RM6.8 bilion dan ia dijangka meningkatkan kepada RM7 bilion tahun ini.  “Berdasarkan perkembangan suku pertama dan suku kedua nilai eksport koko, kita akan mencapai sasaran lebih daripada RM7 bilion, dan saya harap tahun hadapan pencapaian akan lebih baik. Katanya, eksport coklat menyumbang sebanyak 15 peratus daripada jumlah nilai eksport. "Kebanyakan produk coklat dieksport ke negara Jepun (20.7 peratus), China (12.5 peratus) dan negara-negara ASEAN iaitu Thailand, Filipina dan Indonesia.“Coklat keluaran Malaysia juga tdiiktiraf oleh negara Jepun apabila muncul sebagai negara pengeksport terbesar.“Sebagai rakyat Malaysia kita harus bangga dengan coklat yang dihasilkan di Malaysia kerana kualitinya tidak kurang hebat dan sangat sedap serta kompetitif dengan keluaran negara luar,” katanya.Tambahnya, pengeluaran produk koko seperti coklat telah berkembang dengan pesat.Peningkatan eksport coklat dalam tempoh 11 tahun (2010 hingga 2021) adalah sebanyak 267 peratus iaitu dari RM272 juta hingga RM1 bilion.


Niaga hadapan MSM ditutup tinggi susulan penurunan ringgit

KUALA LUMPUR, 12 Oktober- Kontrak niaga hadapan minyak sawit mentah (MSM) di Bursa Malaysia Derivatives pulih daripada penurunan semalam dan ditutup tinggi hari ini apabila ringgit yang lemah telah menyokong permintaan, menjadikan minyak sawit Malaysia lebih kompetitif. Bagaimanapun, peniaga minyak sawit David Ng berkata peningkatan paras stok dan pengeluaran terus memberi tekanan kepada harga.“Kami mengesan paras sokongan pada RM3,500 dan paras ketahanan pada RM4,000,” katanya kepada Bernama.Pada 6.00 petang, unit tempatan turun kepada 4.6820/6855 berbanding dolar AS daripada paas penutup  4.6720/6745 pada Selasa.Pada penutup dagangan, kontrak bulan Oktober 2022 dan November 2022 naik RM39 setiap satu masing-masing kepada RM3,523 setan metrik dan RM3,683 setan metrik.

Kontrak Disember 2022 meningkat RM44 kepada RM3,736 setan metrik dan Januari 2023 menokok RM50 kepada RM3,776 setan metrik.

Kontrak Februari 2023 melonjak RM237 kepada RM3,815 setan metrik dan Mac 2023 menambah RM63 kepada RM3,848 setan metrik.Jumlah dagangan menyusut kepada 62,983 lot daripada 64,895 lot pada Selasa manakala kepentingan terbuka turun kepada 263,079 kontrak daripada 264,999 kontrak.Harga MSM fizikal bagi Oktober Selatan tidak berubah pada RM3,650 setan metrik.-BERNAMA


Bursa Malaysia ditutup rendah sedikit

KUALA LUMPUR, 12 Oktober- Bursa Malaysia terus diniagakan dalam aliran menurun dan ditutup rendah sedikit hari ini berikutan kekurangan minat belian apabila para pelabur mengambil pendekatan berhati-hati di tengah-tengah ketidaktentuan ekonomi global dan pengumuman data inflasi Amerika Syarikat (AS) yang dijadualkan pada minggu ini, kata seorang penganalisis.  Pada pukul 5.00 petang, FTSE Bursa Malaysia KLCI (FBM KLCI) turun sebanyak 6.25 mata atau 0.45 peratus kepada 1,380.57 daripada paras penutup 1,386.82 pada Selasa.Indeks petunjuk pasaran itu dibuka tinggi naik 1.46 mata kepada 1,388.28, sebelum menjadi negatif pada pertengahan pagi dan kekal dalam aliran itu sehingga sesi tengah hari. Ia diniagakan antara paras terendah intra hari pada 1,376.54 dan paras tertinggi intra hari pada 1,391.47.Di keseluruhan pasaran, kaunter rugi mengatasi kaunter untung sebanyak 490 berbanding 344, manakala 384 kaunter tidak berubah, 1,140 tidak diniagakan dan 17 yang lain digantung.Jumlah dagangan menyusut kepada 1.85 bilion unit bernilai RM1.56 bilion daripada 2.35 bilion unit bernilai RM1.86 bilion pada Selasa.

Naib presiden penyelidikan ekuiti Rakuten Trade Sdn Bhd Thong Pak Leng berkata indeks utama serantau diniagakan bercampur-campur apabila para pelabur berhati-hati menjelang pengumuman data inflasi dari AS. Di pasaran tempatan, beliau berkata sentimen jangka pendek dalam FBM KLCI kekal tidak menentu yang disebabkan oleh pelbagai faktor luaran walaupun aktiviti membeli saham berharga rendah dijangka muncul dalam pasaran. "Kami menjangkakan FBM KLCI diniagakan tidak berubah dengan kecenderungan meningkat bagi tempoh berbaki minggu ini dalam jajaran 1,375-1,400," katanya kepada Bernama.Dalam kalangan kaunter wajaran tinggi, Maybank meningkat tujuh sen kepada RM8.51, Public Bank naik dua sen kepada RM4.22 dan CIMB menokok satu sen kepada RM5.30.Petronas Chemicals turun empat sen kepada RM8.55 manakala IHH Healthcare susut 11 sen kepada RM5.54.Dalam kalangan kaunter cergas, Citaglobal naik 3.5 sen kepada 28.5 sen, Top Glove dan Privasia kedua-dua meningkat satu sen masing-masing kepada 63.5 sen dan 12 sen, manakala NWP dan MYEG turun setengah sen masing-masing kepada 23 sen dan 88.Di papan indeks, Indeks FBM Emas berkurangan 48.47 mata kepada 9,852.40,  FBM 70 turun 93.41 mata kepada 11,939.36 dan Indeks FBMT 100 susut 50.98 mata kepada 9,604.01.Indeks FBM Emas Shariah jatuh 89.15 mata kepada 9,821.63 dan FBM ACE berkurangan 21.47 mata kepada 4,631.37.Mengikut sektor, Indeks Perkhidmatan Kewangan naik 38.63 mata kepada 15,923.77, manakala Indeks Produk dan Perkhidmatan Perindustrian susut 1.35 mata kepada 169.24.Indeks Perladangan susut 11.23 mata kepada 6,364.52 dan Indeks Tenaga turun 0.98 mata kepada 674.78.Jumlah dagangan Pasaran Utama berkurangan kepada 1.11 bilion saham bernilai RM1.37 bilion daripada 1.48 bilion saham bernilai RM1.62 bilion pada Selasa.Jumlah dagangan waran meningkat kepada 364.45 juta unit bernilai RM48.22 juta daripada 343.11 juta unit bernilai RM53.76 juta.Jumlah dagangan Pasaran ACE turun kepada 375.39 juta saham bernilai RM140.89 juta berbanding 521.01 juta saham bernilai RM184.89 juta.Kaunter produk dan perkhidmatan pengguna menyumbang 174.28 juta saham yang diniagakan di Pasaran Utama, produk dan perkhidmatan perindustrian (316.96 juta), pembinaan (39.52 juta), teknologi (111.73 juta), SPAC (sifar), perkhidmatan kewangan (71.75 juta), hartanah (76.25 juta), perladangan (23.03 juta), REITs (5.18 juta), dana tertutup (100), tenaga (132.58 juta), penjagaan kesihatan (86.28 juta), telekomunikasi dan media (32.77 juta), pengangkutan dan logistik (24.58 juta) dan utiliti (10.49 juta).-BERNAMA


Kadar jangka pendek ditutup stabil

KUALA LUMPUR, 12 Oktober- Kadar antara bank jangka pendek ditutup stabil hari ini berikutan operasi Bank Negara Malaysia (BNM) yang menyerap lebihan mudah tunai daripada sistem kewangan.Mudah tunai dalam sistem konvensional susut kepada RM42.41 bilion daripada RM47.27 bilion pagi ini, manakala mudah tunai dana Islam turun kepada RM23.31 bilion daripada RM28.41 bilion sebelumnya.Awal hari ini, bank pusat menawarkan tiga tender pasaran wang konvensional, tender Program Komoditi Murabahah dan satu tender repo berbalik.Pada 4 petang, BNM menawarkan tender pasaran wang konvensional bernilai RM42.40 bilion dan tender pasaran wang Murabahah bernilai RM23.30 bilion, kedua-duanya bagi wang satu hari.Purata kadar semalaman Islam berada pada 1.72 peratus, manakala kadar satu, dua dan tiga minggu masing-masing pada 1.78 peratus, 1.82 peratus dan 1.85 peratus.- BERNAMA


Nilai jualan dagangan borong, runcit melonjak 33.7peratus pada Ogos

KUALA LUMPUR, 12 Oktober- Jualan perdagangan borong dan runcit Malaysia mencatat nilai jualan tertinggi RM133.7 bilion dengan lonjakan 33.7 peratus pada Ogos tahun ini. Menurut kenyataan Jabaan Perangkaan Malaysia (DOSM), peningkatan tersebut disumbangkan oleh subsektor perdagangan runcit yang meningkat RM14.6 bilion iaitu sebanyak 34.5 peratus kepada RM57 bilion.Dalam tempoh yang sama, kenderaan bermotor juga berkembang sebanyak 185.3 peratus, diikuti perdagangan borong meningkat 16.0 peratus. Bagi prestasi mengikut subsektor, pertumbuhan perdagangan runcit disokong oleh Jualan Runcit di Kedai Bukan Pengkhususan yang meningkat RM5.7 bilion, iaitu sebanyak 37.1 peratus kepada RM21.1 bilion.

(Jualan perdagangan borong dan runcit Malaysia mencatat nilai jualan tertinggi RM133.7 bilion dengan lonjakan 33.7 peratus pada Ogos tahun ini)

Manakala kenaikan subsektor kenderaan bermotor disumbangkan oleh Jualan Kenderaaan Bermotor sebanyak 206.3 peratus, peningkatan RM6.4 bilio kepada RM9.5 biliion.Kenaikan subsektor Perdagangan Borong disumbangkan oleh Lain-lain Pengkhususan Jualan Borong 16.8 peratus atau peningkatan RM3.4 bilion kepada RM23.6 bilion.Bagi indeks volum, perdagangan borong dan runcit mencatatkan pertumbuhan tahun ke tahun sebanyak 27.0 peratus.


Kedudukan pasaran buruh stabil, bilangan penganggur berkurangan

KUALA LUMPUR, 12 Oktober- Bilangan penganggur pada Ogos 2022 terus berkurang kepada 612,000 orang berbanding dengan 620,000 bulan sebelumnya.Kadar pengangguran pula kekal pada 3.7 peratus.Menteri di Jabatan Perdana Menteri, Datuk Seri Mustapa Mohamed memaklumkan kedudukan pasaran buruh pada Ogos kekal stabil."Aktiviti perniagaan dan sosial yang beroperasi seperti biasa membolehkan ekonomi pulih lebih kukuh dengan keperluan tenaga buruh semakin meningkat," katanya.

(Menteri di Jabatan Perdana Menteri (Ekonomi), Datuk Seri Mustapa Mohamed)

Bilangan tenaga buruh pada Ogos meningkat 0.2 peratus kepada 16.63 juta orang.Justeru, kadar penyertaan tenaga buruh meningkat kepada 69.7 peratus.Bilangan penduduk bekerja pada bulan sama terus stabil dengan meningkat kepada 16.02 juta orang. Berdasarkan perkembangan semasa, bilangan penduduk bekerja dalam sektor perkhidmatan dijangka terus bertambah.


Hubungan dagang KL- Phnom Penh: Nilai eksport, import meningkat- Zuraida

(Menteri Perusahaan Perladangan dan Komoditi, Datuk Zuraida Kamaruddin/ BERNAMA)

KUALA LUMPUR, 12 Oktober- Nilai eksport Kemboja ke Malaysia meningkat 2.2 peratus manakala import naik 16.1 peratus. Secara keseluruhannya, defisit dagangan antara kedua-dua negara tahun lalu meningkat 21.7 peratus kepada AS$300.37 juta.Menerusi kenyataan, Menteri Perusahaan Perladangan dan Komoditi, Datuk Zuraida Kamaruddin memaklumkan nilai dagangan antara kedua-dua negara sentiasa meningkat saban tahun.Eksport utama Kemboja ke Malaysia adalah beras, buah tandan sawit, lada, getah, fabrik, komponen elektrik dan produk industri tani.Manakala import utama termasuk barangan kenderaan, makanan dan minuman serta produk elektronik.Kemboja adalah negara pengimport pelbagai produk agritani Malaysia utama, khususnya minyak sawit.Lebih tujuh juta tan minyak sawit Malaysia diimport Kemboja pada 2021.


Pasaran getah ditutup rendah

KUALA LUMPUR, 11 Oktober - Pasaran getah Malaysia ditutup rendah pada Selasa dipengaruhi oleh penurunan di pasaran niaga hadapan getah serantau dan harga minyak mentah di tengah-tengah peningkatan risiko kemelesetan.Seorang peniaga berkata sentimen pasaran terjejas oleh kebimbangan terhadap kenaikan kadar faedah manakala penularan jangkitan COVID-19 terbaharu di China meningkatkan permintaan.“Bagaimanapun, penurunan selanjutnya dikekang oleh ringgit yang lemah berbanding dolar AS,” katanya.

Harga Lembaga Getah Malaysia (LGM) bagi Standard Malaysian Rubber 20 (SMR 20) tidak berubah pada 621 sen sekilogram, manakala lateks pukal juga kekal tidak berubah pada 475.5 sen sekilogram.Pada 5 petang, harga penutup LGM bagi SMR 20 berada pada 618.0 sen sekilogram, manakala lateks pukal pada 472.5 sen sekilogram.Pasaran getah tempatan ditutup pada Isnin sempena sambutan Maulidur Rasul. -BERNAMA


Bursa Malaysia ditutup rendah berikutan jualan global

KUALA LUMPUR, 11 Oktober - Bursa Malaysia ditutup rendah hari ini disebabkan penjualan berterusan saham-saham wajaran tinggi berikutan jualan besar-besaran pasaran global, kata penganalisis.Pada 5 petang, FTSE Bursa Malaysia KLCI (FBM KLCI) turun 19.18 mata kepada 1,386.82 daripada 1,406.00 sewaktu ditutup pada Jumaat. Indeks petunjuk pasaran yang dibuka rendah 5.42 mata kepada 1,400.58,  kekal dalam wilayah negatif pada sepanjang sesi dagangan, namun mencapai paras terendah harian pada 1,383.25.Di keseluruhan pasaran, kaunter rugi mengatasi kaunter untung sebanyak 787 berbanding 197, manakala 302 kaunter tidak berubah, 1,073 tidak diniagakan dan 17 yang lain digantung.Jumlah dagangan sebanyak 2.35 bilion unit bernilai RM1.86 bilion.Naib Presiden Penyelidikan Ekuiti Rakuten Trade Sdn Bhd, Thong Pak Leng berkata indeks utama serantau kebanyakannya mencatat aliran rendah dengan jualan terutamanya dalam saham-saham teknologi selepas Amerika Syarikat (AS) mengumumkan langkah mengehadkan akses terhadap teknologi tertentu buatan AS.“Sementara itu, sentimen di seluruh rantau ini dipengaruhi oleh pandangan Naib Pengerusi Rizab Persekutuan AS, Lael Brainard pada Isnin yang cenderung kepada kenaikan kadar faedah, apabila bank pusat tidak berhasrat untuk menurunkan kadar faedah dalam masa terdekat.“Di peringkat domestik, kami menjangkakan bursa tempatan akan kekal berhati-hati akibat faktor luaran seperti peningkatan risiko pasaran dan ketidaktentuan di pasaran global,” katanya kepada Bernama.Bagaimanapun, Thong berkata FBM KLCI kekal dalam kedudukan terlebih jual yang boleh menyebabkan aktiviti belian semasa harga rendah.

Dalam kalangan saham wajaran tinggi, Maybank merosot 21 sen kepada RM8.44, Public Bank turun enam sen kepada RM4.20 dan IHH Healthcare susut 11 sen kepada RM5.65, manakala Petronas Chemicals bertambah dua sen kepada RM8.59 dan CIMB menokok empat sen kepada RM5.29.Bagi saham aktif, MYEG turun 2.5 sen kepada 88.5 sen, Advance Synergy dan Icon Offshore masing-masing meraih satu sen kepada tujuh sen dan 12 sen, Top Glove merosot dua sen kepada 62.5 sen dan Velesto susut setengah sen kepada 11.5 sen.Di papan indeks, Indeks FBM Emas berkurangan 149.92 mata kepada 9,900.87, FBM 70 rendah 219.10 mata kepada 12,032.77, Indeks FBMT 100 merosot 143.55 mata kepada 9,654.99, Indeks FBM Emas Syariah menguncup 160.52 mata kepada 9,910.78, dan FBM ACE turun 56.13 mata kepada 4,652.84.Mengikut sektor, Indeks Perkhidmatan Kewangan merosot 187.07 mata kepada 15,885.14, Indeks Produk dan Perkhidmatan Perindustrian turun 3.46 mata kepada 170.59, Indeks Perladangan berkurangan 91.57 mata kepada 6,375.75, dan Indeks Tenaga merosot 21.43 mata kepada 675.76.Jumlah dagangan di Pasaran Utama meningkat kepada 521.01 juta saham bernilai RM184.89 juta berbanding 1.23 bilion saham bernilai RM1.25 bilion pada Jumaat.Jumlah dagangan waran meningkat kepada 343.11 juta unit bernilai RM53.76 juta daripada 181.42 juta unit bernilai RM34.13 juta sebelum ini.Jumlah dagangan di Pasaran ACE menokok kepada 521.01 juta saham bernilai  RM184.89 juta berbanding 493.18 juta saham bernilai RM144.85 juta pada minggu lepas.Kaunter produk dan perkhidmatan pengguna menyumbang 241.46 juta saham yang diniagakan di Pasaran Utama, produk dan perkhidmatan perindustrian (423.28 juta), pembinaan (44.34 juta), teknologi (177.37 juta), SPAC (sifar), perkhidmatan kewangan (82.25 juta), hartanah (89.37 juta), perladangan (17.49 juta), REIT (4.25 juta), dana tertutup (4,300), tenaga (231.39 juta), penjagaan kesihatan (97.72 juta), telekomunikasi dan media (39.05 juta), pengangkutan dan logistik (19.24 juta) dan utiliti (14.95 juta). -BERNAMA


KUALA LUMPUR, 11 Oktober - Ringgit  terus menyusut berbanding dolar AS hari ini sejajar dengan kebanyakan mata wang Asia, berikutan pengukuhan daya tarikan dolar AS sebagai mata wang selamat, kata seorang penganalisis. Pada 6 petang, mata wang tempatan jatuh kepada 4.6720/6745 berbanding dolar AS daripada 4.6480/6520 yang dicatatkan semasa Jumaat lepas. Rakan pengurusan SPI Asset Management Stephen Innes berkata ringgit terus lemah selepas pengeluaran data gaji Amerika Syarikat (AS) susulan hasil global yang lebih tinggi telah mencetuskan sentimen terhadap aset yang kurang risiko termasuk melonjakkan permintaan terhadap dolar AS yang lebih selamat. Menurut Jabatan Buruh AS, gaji bukan ladang menokok  sebanyak 263,000 pada September manakala data pengangguran juga adalah lebih mantap pada 3.5 peratus berbanding unjuran 3.7 peratus, ini memberi kelebihan kepada dolar AS. Innes berkata mata wang pengeksport serantau seperti ringgit terjejas secara negatif oleh kebimbangan terhadap permintaan import China ketika kes COVID mula bertambah di negara berkenaan."Akhbar Parti Komunis China, People's Daily menyiarkan komentar yang mendedahkan dasar COVID Zero adalah 'mampan', menunjukkan bahawa negara itu mungkin akan meneruskan langkah sedia ada atau menggandakannya bagi mencegah penularan COVID pasca Minggu Emas. "Penurunan harga minyak juga memberi kesan negatif kepada mata wang pengeksport minyak seperti ringgit," katanya kepada Bernama.

Beliau juga menekankan penetapan yuan China (CNY) pada 7.1075 berbanding dolar AS adalah kejutan utama memandangkan pasaran menjangkakan Bank Rakyat China akan mengekalkan penetapan di bawah 7.1000."Ini menyebabkan kedudukan melonjak di atas paras 7.1700 selepas dibuka berikutan pembelian dolar AS yang kukuh semasa ditutup semalam. Memandangkan hubungan ringgit yang agak rapat dengan CNY, ringgit mula bergelut," katanya. Sementara itu, ringgit diniagakan lebih tinggi berbanding sekumpulan mata wang utama.Ringgit naik berbanding pound Britain kepada 5.1607/1635 daripada 5.2132/2177 dan adalah lebih baik berbanding euro kepada 4.5314/5338 daripada 4.5574/5613 sebelum ini. Ia meningkat berbanding dolar Singapura kepada 3.2472/2491 daripada 3.2529/2559 serta mengukuh berbanding yen Jepun kepada 3.2059/2079 daripada 3.2084/2116. -BERNAMA


KUALA LUMPUR, 11 Oktober- Indeks harga seunit besi dan keratan keluli serta logam pada September masing-masing mencatatkan penurunan 2% dan 0.9 peratus berbanding Ogos 2022.Jabatan Perangkaan Malaysia (DOSM) melalui kenyataan memaklumkan, terdapat bahan binaan lain yang kekal tidak berubah iaitu papan lapis bagi semua kawasan di seluruh negara, bahan bumbung bagi hampir semua kawasan di Semenanjung dan semua kawasan di Sabah dan Miri, Sarawak. Menurut DOSM, perbandingan bulanan mengikut bahan binaan dan kawasan terpilih menunjukkan penurunan indeks harga seunit untuk semua kawasan di seluruh negara. Bagaimanapun perbandingan tahun ke tahun bagi indeks harga seunit bahan binaan mencatat peningkatan antara 4.0% hingga 12.7%% pada September 2022 berbanding setahun yang lalu."Indeks harga bagi seunit besi dan keratan keluli dan logam telah meningkat, masing-masing 8.7% dan 8.3% bagi tempoh tersebut.Perbandingan bulanan purata harga bahan binaan terpilih seperti besi dan simen mencatatkan sedikit penurunan berbanding Ogos 2022," menurut kenyataan itu.Manakala perbandingan purata tahunan harga besi dan simen telah meningkat, masing-masing 6.4% dan 10.1%.

(Indeks harga bulanan besi, keratan keluli dan logam catat penurunan)


Niaga hadapan FBM KLCI rendah pada tengah hari

KUALA LUMPUR, 11 Oktober- Kontrak niaga hadapan FTSE Bursa Malaysia KLCI (FBM KLCI) di Bursa Malaysia Derivatives diniagakan rendah pada tengah hari ini.Pada rehat tengah hari, Oktober 2022 dan Mac 2023, masing-masing merosot 16.5 mata kepada 1,384.0 dan 1,378.5 manakala November 2022 berkurangan 16.0 mata kepada 1,386.0 dan Disember 2022 susut 15.5 mata kepada 1,386.5.Jumlah dagangan sebanyak 5,673 lot manakala kepentingan terbuka berjumlah 36,767 kontrak.

Pada pukul 12.30 tengah hari, petunjuk pasaran FBM KLCI merosot 20.81 mata kepada 1,385.19 daripada 1,406.00 pada Jumaat lepas.- BERNAMA


KUALA LUMPUR, 11 Oktober- Kadar jangka pendek diunjur kekal stabil hari ini berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dianggarkan RM46.75 bilion dalam sistem konvensional dan RM34.51 bilion dalam dana Islam.Hari ini, bank pusat akan menjalankan tiga tender pasaran wang konvensional yang terdiri daripada tender RM2 bilion selama tujuh hari dan dua tender bernilai RM1 bilion masing-masing untuk 14 dan 31 hari.Ia juga akan menawarkan tiga tender Qard, terdiri daripada tender RM1.2 bilion untuk tujuh hari, tender RM600 juta (14 hari) dan tender RM400 juta (21 hari) manakala tender repo berbalik RM470 juta selama 182 hari.

Bank pusat telah mengumumkan ketersediaan repo berbalik, perjanjian jual dan beli semula serta kemudahan Murabahah Komoditi Bercagar untuk tempoh satu hingga tiga bulan.Pada pukul 4.00 petang, BNM akan mengendalikan sehingga  RM42.2 bilion untuk tender semalaman konvensional dan RM31.3 bilion bagi tender semalaman Murabahah.-BERNAMA


Nilai Ringgit dibuka rendah berbanding dolar AS

KUALA LUMPUR, 11 Oktober- Ringgit dibuka rendah berbanding dolar AS pagi ini berikutan data senarai gaji bukan ladang (NFP) bulan September yang lebih tinggi daripada jangkaan dan ini membuktikan senario pemulihan ekonomi yang kukuh di Amerika Syarikat (AS), kata seorang peniaga .Pada jam 9 pagi, mata wang tempatan menyusut nilai kepada 4.6660/6680 berbanding dolar AS daripada penutup Jumaat 4.6480/6520.Menurut Jabatan Buruh AS, NFP meningkat sebanyak 263,000 pada September.Peniaga ActivTrades Dyogenes Rodrigues Diniz berkata data pengangguran juga merekodkan 3.5 peratus lebih kukuh daripada unjuran jangkaan 3.7 peratus dan ini memberi manfaat kepada dolar AS.“Bacaan 3.5 peratus adalah yang terendah dalam siri sejarah dan merupakan satu lagi petanda bahawa pasaran pekerjaan AS kukuh,” katanya dalam nota hari ini.Oleh itu, beliau berkata Rizab Persekutuan mungkin menaikkan kadar faedah dalam jangka pendek dan sederhana untuk membendung inflasi kerana kedua-dua data adalah lebih kukuh daripada jangkaan dan ini menjadikan aset pendapatan tetap AS lebih menarik minat pelabur.Sementara itu, ringgit diniagakan lebih tinggi berbanding mata wang utama yang lain.Mata wang tempatan menambah nilai berbanding pound Britain kepada 5.1727/1749 daripada 5.2132/2177 pada penutup Jumaat, naik berbanding dolar Singapura kepada 3.2489/2505 daripada 3.2529/2559 dan mengukuh berbanding euro menjadi 4.5349/5368 daripada 4.5574/5613 minggu lepas.Nilai ringgit turut meningkat berbanding yen Jepun kepada 3.2025/2043 daripada 3.2084/2116 penutup sebelumnya.Pasaran tempatan ditutup pada Isnin sempena cuti gantian untuk sambutan Maulidur Rasul dan kembali diniagakan hari ini.- BERNAMA


Pemerkasaan TVET bantu belia pekerja gig kuasai pelbagai kemahiran

KUALA LUMPUR, 10 Oktober- Pemerkasaan Pendidikan Teknikal dan Latihan Vokasional (TVET) dijangka membantu melengkapkan golongan belia yang terlibat dalam ekonomi gig dengan pelbagai kemahiran demi kelangsungan hidup akan datang.Menurut Pensyarah Pembangunan Ekonomi UiTM, Profesor Dr. Tan Peck Leong, langkah itu memberi jaminan perkembangan kerjaya kepada mereka agar tidak terus terperangkap dengan jerat kerjaya sementara dan berpendapatan rendah."Pekerja-pekerja gig ini perlu fikir macam mana dia nak meningkatkan kemahiran mereka selain daripada jadi penghantar sahaja, mungkin ambil kursus TVET mungkin ambil kursus-kursus lain. "Itu penting sebab kek ini bukan sahaja semakin kecil, tetapi dari segi teknologi mungkin mereka tidak akan diperlukan lagi pada masa depan. "Kita ada dron untuk hantar makanan, kita ada kereta automatik yang akan bawa, tidak perlu ada pemandu kereta atau penunggang motosikal. Jadi memang pekerja gig ini perlu fikir bagaimana dalam jangka panjang boleh menjadi pekerja mahir atau dalam kerjaya lain," kata Tan selepas menjadi tetamu rancangan Selamat Pagi Malaysia, di sini.Katanya, kerajaan memperuntukkan berbilion ringgit menerusi pelbagai inisiatif yang mempromosikan pengajian TVET bagi melahirkan golongan pekerja mahir yang membina daya saing ekonomi ke arah negara berpendapatan tinggi.

(Profesor Dr. Tan Peck Leong berkata pemerkasaan TVET bantu belia pekerja gig kuasai pelbagai kemahiran)


Bajet 2023 sedia keseimbangan optimum bantu rakyat dan perniagaan

KUALA LUMPUR, 10 Oktober- Bajet 2023 yang dibentang jumaat lalu menyediakan keseimbangan optimum untuk membantu rakyat dan perniagaan.Inisiatif-inisiatif yang diumum juga akan membantu menggalakkan pemulihan yang lebih menyeluruh dan mampan.Presiden Kumpulan dan Ketua Pegawai Eksekutif Malayan Banking Bhd (Maybank), Datuk Khairussaleh Ramli berkata, bajet itu juga meletakkan asas untuk pembaharuan fiskal bermula dengan peralihan kepada subsidi yang disasarkan."Bajet 2023 juga menekankan langkah-langkah terbaharu yang akan diterima pakai oleh bank-bank di Malaysia untuk memerangi penipuan kewangan seperti yang diumumkan baru-baru ini oleh Bank Negara Malaysia (BNM)," katanya yang juga merangkap Pengerusi Persatuan Bank-bank Dalam Malaysia (ABM)

(Datuk Khairussaleh Ramli, Pengerusi ABM dan Presiden Kumpulan dan Ketua Pegawai Eksekutif Maybank)

Sementara itu, Ketua Pegawai Eksekutif Kumpulan, CIMB Group Holdings Bhd, Datuk Abdul Rahman Ahmad pula mengalu-alukan tumpuan pelbagai inisiatif untuk memberi manfaat kepada belia dan kumpulan B40.Selain, mereka yang terlibat dalam ekonomi gig serta perusahaan mikro, kecil dan sederhana (PMKS) yang membentuk tulang belakang ekonomi negara. "Ia termasuk pelbagai insentif cukai, geran dan peluang pembiayaan melalui program seperti inisiatif iTEKAD oleh BNM," ujarnya.Selain itu, peningkatan siling pelaburan Amanah Saham Bumiputera (ASB) dan Amanah Saham Bumiputera 2 (ASB2) kepada RM300,000 pula akan meningkatkan pemilikan dan penyertaan ekuiti bumiputera.Bagi tempoh jangka masa panjang, inisiatif berkenaan akan membantu menjamin daya tahan kewangan.


Pengurangan cukai tingkatkan pendapatan boleh guna M40

(M40 juga dapat pulangan bajet termasuk e-wallet yang diumumkan/Foto fail)

KUALA LUMPUR, 10 Oktober- Kadar cukai pendapatan individu yang dikurangkan dua mata peratusan dalam Bajet 2023 bagi golongan M40 akan meningkatkan pendapatan boleh guna golongan itu.Pengarah Ekonomi di Pejabat Perdana Menteri, Shahril Sufian Hamdan optimis inisiatif itu juga akan memberi suntikan positif dari segi pengurusan kewangan golongan M40 walaupun krisis inflasi dijangka berterusan pada tahun depan."Sebenarnya kalau kita lihat tahun sebelum ini M40 tidak dipingirkan, mungkin tidak disebut secara khusus, jadi tahun ini disebut secara khusus dan potongan cukai itu satu perkara yang sangat positif."Jadi bukan hanya B40 senarai bantuan yang besar, M40 juga dapat pulangan bajet termasuk e-wallet yang diumumkan," kata Shahril Sufian selepas menjadi tetamu rancangan Bicara Naratif: Pasca-Bajet 2023 di Angkasapuri di sinI.Sementara itu, Insentif dan bantuan bagi sektor perniagaan dalam Bajet 2023 bukan semata-mata untuk mendapatkan pulangan cukai tetapi ia lebih kepada penjanaan aktiviti ekonomi yang lebih bernilai tinggi dan mampu membawa kesan ganda kepada ekonomi negara.Tambahnya, fokus dan tumpuan kerajaan ketika ini lebih kepada memangkin dan merangsang semula pertumbuhan ekonomi negara.

(Shahril Sufian ditemui selepas menjadi tetamu rancangan Bicara Naratif: Pasca-Bajet 2023 di Angkasapuri)


Dapatkan maklumat tepat tentang sistem persaraan

KUALA LUMPUR, 9 Oktober- Penyampaian maklumat yang lebih baik perlu diberi kepada masyarakat bagi memastikan mereka benar-benar faham mengenai pelbagai program melibatkan sistem persaraan.Ketua Jabatan Ekonomi dan Penyelidikan Kumpulan Wang Simpanan Pekerja (KWSP), Dr. Mohd Afzanizam Abdul Rashid berkata maklumat ini penting bagi orang ramai mengetahui saluran yang betul untuk menghubungkan mereka kepada pihak berkenaan."Ramai sebenarnya rakyat kita yang ingin menyimpan. Rakyat kita ni sebenarnya bersikap munasabah, yang penting penyampaian maklumat tu kena tepat, kena jelas. Dasar tu untuk tujuan apa? Impaknya apa? Di sini saya nampak banyak agensi kerajaan yang dah mula berinteraksi dengan netizen melalui paparan dalam media sosial dan sebagainya," kata Mohd Afzanizam dalam program Pasca-Bajet 2023 di Angkasapuri.Bawah Bajet 2023, program i-Saraan akan dilanjutkan untuk tahun 2023 dan ditambah baik dengan peningkatan caruman padanan daripada RM250 hingga RM300. Dengan peruntukan RM30 juta, inisiatif ini dijangka memanfaatkan lebih 100,000 pencarum.

(Dr. Mohd Afzanizam Penyampaian maklumat yang lebih baik perlu diberi kepada masyarakat bagi memastikan mereka benar-benar faham mengenai sistem persaraan)


Bajet 2023 kurangkan defisit fiskal negara kepada 5.5%

KUALA LUMPUR, 9 Oktober- Bajet 2023 berupaya mengurangkan defisit fiskal negara kepada 5.5% daripada Keluaran Dalam Negara Kasar (KDNK) pada tahun hadapan, seperti yang diunjurkan.Pensyarah Kanan Fakulti Ekonomi dan Muamalat USIM, Profesor Madya Dr. Nuradli Ridzwan Shah Mohd. Dali berpandangan, unjuran itu merupakan sesuatu yang positif walaupun negara melakukan perbelanjaan yang lebih besar pada tahun hadapan."Bajet 2023 adalah bajet yang agak komprehensif dan juga bajet yang agak pandang ke hadapan atau futuristik dan juga tumpuan kepada pembaharuan untuk membina daya tahan dari segi masalah geopolitik, global dan juga masalah perubahan iklim yang semakin mencabar pada masa ini."Bajet ini juga meletak asas untuk pertumbuhan ekonomi pada masa hadapan dan berdaya saing dalam bidang strategik, dalam bidang pendigitalan. Perbelanjaan yang diperuntukkan pada tahun 2023 adalah 12.1% lebih besar daripada Bajet 2022," kata Nuradli Ridzwan kepada RTM.

(Profesor Madya Dr. Nuradli Ridzwan berkata bajet 2023 kurangkan defisit fiskal negarakepada 5.5%)

Dengan peningkatan ketara berbanding peruntukan Bajet 2022, ia menjadikan Bajet 2023 lebih inklusif termasuk untuk golongan B40, M40, belia, wanita dan orang kurang upaya.Selain itu, langkah memfokuskan kepada aspek pendigitalan juga sangat bertepatan dengan penstrukturan ekonomi negara ke arah ekonomi gig dan pendigitalan ekonomi.


BAJET 2023: Belanjawan progresif, pacu pemulihan ekonomi negara

KUCHING, 8 Oktober- Bajet 2023 adalah bajet yang progresif untuk bergerak pantas memacu pemulihan ekonomi negara.Demikian pandangan Timbalan Dekan Penyelidikan dan Pengkomersilan, Fakulti Ekonomi dan Perniagaan, Universiti Malaysia Sarawak (UNIMAS), Profesor Dr. Dayang Affizah Awang Marikan.Beliau berkata Bajet 2023 sangat bertepatan dengan ekonomi negara khususnya dalam keadaan inflasi dan geopolitik negara. "Peruntukan RM372.3 bilion iaitu peningkatan sebanyak RM40 bilion berbanding tahun sebelumnya walaupun dengan keadaan ekonomi dunia yang masih mencabar, adalah pendekatan yang positif" tambahnya.Pensyarah Kanan, Fakulti Pengurusan dan Perniagaan, Universiti Teknologi Mara (UiTM) Cawangan Sarawak, Dr. Abdul Jabbar Abdullah pula berkata bajet yang dibentangkan menepati jangkaan.Belanjawan kali ini masih memberi fokus kepada pendidikan termasuk Pendidikan dan Latihan Teknikal dan Vokasional (TVET) yang menerima antara peruntukan terbesar iaitu RM55.6 bilion.

(Belanjawan kali ini masih memberi fokus kepada pendidikan termasuk Pendidikan dan Latihan Teknikal dan Vokasional/Foto hiasan)


Intipati peruntukan RM372.3 bilion dalam Bajet 2023

KUALA LUMPUR, 7 Oktober- Bajet 2023 yang tiada seumpamanya memperuntukkan sejumlah RM372.3 bilion. Ia merupakan peningkatan ketara berbanding peruntukan Bajet 2022 sebanyak RM332 bilion, manakala Bajet 2021 adalah sebanyak RM322 bilion.

Menurut Menteri Kewangan, Tengku Datuk Seri Zafrul Abdul Aziz, ia selaras tekad, "Keluarga Malaysia: Makmur Bersama" juga seiring agenda Bajet 2023 yang responsif, bertanggungjawab dan reformis.

Jelasnya bajet itu juga akan memastikan kesejahteraan rakyat, kelangsungan perniagaan, kemakmuran ekonomi dan kecekapan perkhidmatan kerajaan.

"Bajet ini menyediakan RM272.3 bilion bagi Belanja Mengurus, RM95 bilion bagi pembangunan dan RM5 bilion di bawah Kumpulan Wang COVID-19 dan RM2 bilion sebagai Simpanan Luar Jangka," jelas Zafrul.

Katanya berbekalkan ruang fiskal yang ada, keutamaan Bajet 2023 akan tertumpu kepada usaha melindungi kebajikan rakyat dengan fokus kepada kumpulan B40, kumpulan M40, wanita dan kanak-kanak, golongan belia, perlindungan sosial, kos sara hidup, kerjaya dan latihan kemahiran Pendidikan dan TVET, pemilikan rumah, pengangkutan awam, komuniti tumpuan serta pesawah, nelayan dan pekebun kecil.

1. Kadar cukai pendapatan individu pemastautin dikurangkan kepada dua mata peratusan.

2. Banjaran pendapatan cukai antara RM250,000-RM400,000 akan digabung dengan banjaran RM400,000-RM600,000 dan dikenakan kadar cukai 25 peratus.

3. Suruhanjaya Sekuriti akan perkenal program latihan khas tingkat kemahiran wanita untuk tambah bilangan wanita yang layak dilantik sebagai ahli lembaga pengarah.

4. Kerajaan akan mewajibkan caruman SKSPS kepada semua sektor pekerjaan sendiri secara berperingkat.

5. Jumlah had pegangan ASB dan ASB2 dinaikkan kepada RM300,000 berbanding RM200,000 sebelum ini.

6. BSN akan menyediakan dana pinjaman mudah, bantu B40 melabur dalam ASB.

7. Pengecualian bayaran duti setem 100 peratus atas pembelian rumah bernilai RM300,000 bakal menjadikan penjimatan RM6,500.

8. Pengecualian bayaran duti setem 75 peratus atas pembelian rumah RM750,000 menjimatkan wang rakyat sebanyak RM15,000.

9. Kadar cukai PMKS ke atas pendapatan bercukai bagi RM100,000 pertama dikurangkan daripada 17 peratus kepada 15 peratus mulai tahun 2023.

10. RM10 bilion dana pinjaman akan disediakan melalui Bank Negara Malaysia untuk menggalakkan aktiviti automasi dan pendigitalan PKS serta menyokong agenda sekuriti makanan dan pemulihan sektor pelancongan.

11. Kerajaan akan meneruskan Skim Pemulihan dan Sokongan Melalui Ekuiti atau RESET dan Skim Modal kerja di bawah Bank Pembangunan Malaysia Bhd dengan dana keseluruhan berjumlah RM1 bilion.

12. Kerajaan cadang perluas skop galakan cukai sedia ada bagi pelabur individu dalam syarikat pemula melalui equity crowdfunding (ECF).

13. Sebanyak RM200 juta disediakan untuk galakan, promosi dan pemasaran bagi memperkukuh pemulihan sektor pelancongan.

14. Defisit fiskal 2023 diunjur berkurang kepada 5.5 peratus KDNK berbanding 5.8 peratus pada tahun 2022.

15. Paras defisit bagi 2023 hingga 2025 dijangka terus berkurang kepada purata 4.4 peratus berbanding KDNK.

16. Kerajaan sedang melaksanakan inisiatif e-Invois dan Tax Identification Number (TIN) secara berperingkat mulai tahun 2023 bagi memastikan sumber hasil yang mampan.

17. Petronas bercadang menyumbang RM2 bilion ke dalam Kumpulan Wang Amanah Negara (KWAN) pada tahun 2023.

18. Kerajaan bercadang melanjutkan insentif cukai bagi syarikat berstatus BioNexus untuk permohonan yang diterima sehingga hujung 2024.

19. Kerajaan bercadang memberi Elaun Modal Dipercepatkan dan mengecualikan cukai pendapatan 100 peratus ke atas perbelanjaan modal bagi memacu produktiviti, kecekapan melalui automasi.

20. RM250 juta disediakan untuk sokong pelaksanaan projek PPP berimpak tinggi.

21. Pelan Induk Kerjasama Awam Swasta 2023-2032 akan dilancarkan, perkenal model PPP baharu.

22. KWSP akan meneruskan pembangunan Kwasa Damansara, mewujudkan lebih 6,000 peluang pekerjaan dengan jumlah pelaburan RM3 bilion sehingga 2025.

23. GLC, GLIC, komited membuat pelaburan sehingga RM50 bilion bagi tahun 2023.

24. Kerajaan bercadang melanjutkan galakan cukai bagi pembangunan harta intelek sehingga 31 Dis, 2025.

25. Khazanah Nasional akan melabur RM1 bilion bawah Dana Impak pada 2023

26. MOF bakal melancarkan piawaian pelaburan, pastikan agenda kemampanan dipertimbang dalam proses pelaburan GLC.

27. EKUINAS sedia pelaburan Dana Asas berjumlah RM100 juta untuk syarikat Bumiputera dengan nilai pelaburan minimum RM10 juta untuk setiap pelaburan.

28. Kerajaan melalui MDEC akan pelopori usaha transformasi UTC sebagai hab digital.

29. Kerajaan cadang penubuhan 2 UTC baharu dan menyelenggara UTC sedia ada dengan peruntukan RM20 juta.

30. RM10 juta disediakan kepada CREST untuk bangunkan aplikasi bagi industri automotif.

31. Dana pelaburan lebih RM1 bilion akan diwujudkan sebagai pendekatan strategik bagi tarik lebih banyak pelaburan nilai tambah tinggi.

32. Kerajaan komited untuk capai tangga 10 teratas dunia sebagai negara berdaya saing menjelang 2025.

33. RM20 juta disediakan secara geran padanan untuk pembangunan produk industri peranti perubatan.

34. Insentif cukai pendapatan bagi pengeluar produk farmaseutikal tempatan dilanjutkan sehingga akhir 2025.

35. Kerajaan sedia RM100 juta bawah Dana Pelaburan Strategik Tempatan bagi sokong pembangunan syarikat tempatan berasaskan teknologi.

37. Kerajaan cadang status khas untuk Kompleks Petroleum Pengerang sebagai insentif pelaburan industri kimia dan petrokimia.

38. MRT 2 Fasa 2 dijangka mula beroperasi pada Januari 2023 manakala MRT3 Fasa 1 dijangka siap pada 2028 manakala Fasa 2 pada tahun 2030.

39. Bajet 2023 menyediakan peruntukan Perbelanjaan Pembangunan sebanyak RM95 bilion, terbesar disediakan.

(Menteri Kewangan, Tengku Datuk Seri Zafrul Tengku Abdul Aziz)


Bajet 2023: RM372.3 bilion diperuntukkan

KUALA LUMPUR, 7 Oktober- RM372.3 bilion akan diperuntukkan bagi Bajet 2023 berbanding RM332.1 bilion dalam Bajet 2022, Menteri Kewangan Tengku Datuk Seri Zafrul Abdul Aziz.Ketika membentangkan Bajet 2023 dengan tema “Keluarga Malaysia, Makmur Bersama” di Dewan Rakyat beliau berkata bajet itu akan memastikan kesejahteraan rakyat, kelangsungan perniagaan, kemakmuran ekonomi dan kecekapan perkhidmatan kerajaan."Dalam memastikan agenda Bajet 2023 yang responsif, kerajaan akan terus melaksanakan dasar fiskal yang mengembang. Pendekatan ini penting bagi menyediakan bantuan sewajarnya kepada rakyat dan menyokong perniagaan," kata Tengku Zafrul.

(Tengku Datuk Seri Zafrul Abdul Aziz ketika membentangkan Bajet 2023 di Parlimen/BERNAMA)

Jelas Tengku Zafrul ekonomi negara terus mengukuh pada lima peratus pada suku pertama tahun ini dan kini melonjak 8.9% bagi suku kedua, yang merupakan pencapaian terbaik di Asia Menurut beliau ekonomi negara terus mengukuh lima peratus pada suku pertama tahun ini dan melonjak 8.9% pada suku kedua, yang merupakan pencapaian terbaik di Asia Tenggara.“Momentum pertumbuhan ekonomi dijangka berterusan, malah lebih mengukuh bagi suku ketiga 2022. Insya-Allah, ekonomi negara dijangka berkembang lebih baik daripada unjuran Mac lalu antara 5.3% hingga 6.3%.“Dengan indikator ekonomi yang terus menyokong trend pertumbuhan, kerajaan menyemak semula unjuran Keluaran Dalam Negara Kasar (KDNK) 2022 kepada antara 6.5% hingga 7%."Bagi tahun 2023, Malaysia dijangka merekodkan kadar pertumbuhan ekonomi yang sederhanaantara 4.0% hingga 5.0%," katanya.


Pahang tarik pelaburan RM2.34 bilion sejak 2019

KUANTAN, 7 Oktober- Kerajaan negeri Pahang menerusi Bahagian Pelaburan dan Penswastaan dan Unit Antarabangsa, Pejabat Setiausaha Kerajaaan Negeri telah menandatangani Perjanjian Persefahaman dengan 11 syarikat luar negara sejak tahun 2019, melibatkan nilai pelaburan yang dianggarkan RM2.341 bilion.Menteri Besar Datuk Seri Wan Rosdy Wan Ismail berkata antara negara terlibat ialah Singapura, Thailand dan China.Beliau berkata demikian di persidangan Dewan Undangan Negeri (DUN) Pahang di Wisma Sri Pahang di sini hari ini, bagi menjawab soalan Razali Kassim (BN-Muadzam Shah) yang ingin tahu jumlah pelaburan luar negara yang berjaya dibawa ke negeri Pahang. Menjawab soalan tambahan Andansura Rabu (PAS-Beserah), Wan Rosdy berkata Alliance Steel (M) Sdn Bhd yang merupakan pelabur pertama di Taman Perindustrian Malaysia-China Kuantan di Gebeng di sini, adalah pelabur paling tinggi di Pahang. Sementara itu bagi menjawab soalan Woo Chee Wan (PH-Mentakab) berhubung projek tebatan banjir daerah Temerloh, beliau berkata Projek Pembangunan Lembangan Sungai Bersepadu Sungai Semantan Fasa 1 dengan kos RM47.8 juta telah bermula pada 12 Julai lepas dan akan mengambil masa selama dua tahun untuk disiapkan.

Menteri Besar Pahang Datuk Seri Wan Rosdy Wan Ismail / FOTO BERNAMA

Selain itu, Wan Rosdy berkata kerajaan negeri menerusi Jabatan Pengairan dan Saliran telah membuat kertas permohonan Cadangan Pembangunan Lembangan Sungai Bersepadu (PLSB) Sungai Semantan Fasa II dengan anggaran kos RM383 juta serta Rancangan Tebatan Banjir Sungai Krau RM111 juta secara 'off-budget' kepada kerajaan Persekutuan," katanya. Projek berkenaan dijangka bermula tahun 2023 hingga 2028 dengan antara skop kerjanya ialah pembinaan ban tanah, dinding penahan banjir, rumah pam, kolam takungan serta naik taraf sistem saliran utama yang akan mengurangkan kadar risiko banjir. -BERNAMA


Bursa Malaysia dibuka tinggi sedikit sebelum susut beberapa minit kemudian

KUALA LUMPUR, 7 Oktober- Bursa Malaysia dibuka tinggi sedikit pagi ini sebelum menyusut beberapa minit kemudian berikutan sentimen berhati-hati menjelang pembentangan Bajet 2023 lewat hari ini, kata seorang peniaga.Pada pukul 10.13 pagi, indeks penanda aras FTSE Bursa Malaysia KLCI (FBM KLCI) turun 7.63 mata kepada 1,412.80 daripada 1,420.43 pada penutup urus niaga Khamis.Indeks utama itu dibuka 1.36 mata lebih baik pada 1,421.79.Di pasaran yang lebih luas, kaunter rugi mengatasi kaunter untung 322 berbanding 188, manakala 291 kaunter tidak berubah, 1,546 tidak diniagakan dan tujuh yang lain digantung.Jumlah dagangan adalah sebanyak 701.26 juta unit bernilai RM331.42 juta.Menurut Malacca Securities Sdn Bhd, ia menjangka pasaran global kekal tidak menentu manakala pelabur di peringkat tempatan mungkin berdagang dengan lebih berhati-hati menjelang pembentangan Bajet 2023."FBM KLCI mencatatkan kerugian kecil kerana pelabur mengambil untung pada jam terakhir semalam. Sementara itu, Wall Street telah kembali lemah selepas beberapa hari mencatatkan kenaikan," katanya dalam nota penyelidikan.Bagi komoditi, harga minyak mentah meningkat melebihi US$94 selepas Negara-negara Pengeksport Petroleum dan sekutunya (OPEC+) mengambil keputusan untuk mengurangkan pengeluaran, manakala harga minyak sawit mentah pula berlegar melepasi paras RM3,750, kata firma itu.Dilaporkan Malaysia akan mengurangkan pengeluaran minyak mentah hariannya sebanyak 27,000 tong kepada 567,000 tong di bawah rancangan pengurangan pengeluaran kolektif sebanyak dua juta tong sehari oleh OPEC+.Dalam kalangan saham wajaran tinggi Bursa, Maybank dan IHH Healthcare turun empat sen setiap satu kepada RM8.63 dan RM5.77, Petronas Chemicals susut dua sen kepada RM8.62, Public Bank menokok dua sen kepada RM4.27 dan CIMB meningkat tiga sen kepada RM5.29.Bagi saham aktif, Vinvest naik setengah sen kepada 18.5 sen, Top Glove turun setengah sen menjadi 67.5 sen, Citaglobal susut 1.5 sen kepada 27.5 sen manakala MMAG Holdings dan Serba Dinamik tidak berubah pada 2.5 sen dan dua sen.

Di papan indeks, Indeks FBM Emas merosot 41.61 mata kepada 10,091.98, FBM 70 lebih rendah 9.15 mata menjadi 12,299.72 dan Indeks FBMT 100 lemah 42.22 mata kepada 9,843.78. Sementara itu, Indeks FBM Emas Syariah menguncup 66.51 mata kepada 10,130.62 dan FBM ACE turun 27.45 mata kepada 4,716.21.Mengikut sektor, Indeks Perkhidmatan Kewangan susut 47.06 mata kepada 16,073.96, Indeks Produk dan Perkhidmatan Perindustrian turun 0.57 mata kepada 174.15, Indeks Perladangan lemah 33.50 mata kepada 6,528.64 dan Indeks Tenaga berkurangan 3.99 mata kepada 694.31. -BERNAMA